Eredua jarraitzeko nahia

Aurreko baten, estimazio handia diodan pertsona batek esan zidan txoko honetan gizakiaren alderik txarrenak eta ezkorrenak baino ez ditudala kontatzen. Berari diodan begirunearengatik bada ere, ea oraingoan asmoa aldatu eta asmatzen dudan.

Badira aste batzuk gatazka txiki bat tarteko Bergarako Udaltzaingora joan beharra izan nuela. Kontzientzia lasai nuen, ez neukan inolako arazorik, baina ohiturarik ez dut horrelako lekuetan ibiltzeko –esango nuke inoiz ez naizela joan–, eta, ez dizuet ukatuko, urduritasun puntu bat nuen. Betiere, pertsonen arteko gatazka eta gaizki-ulertuek kontuei tentsio puntu bat gehitzen diete eta legea betearazteko dagoen erakundera jo behar denean kezka ere izaten da.

Bertan bi profesional handi aurkitu nituen. Momentu oro, hezkuntzan eta elkarrizketan oinarritu zuten hizketaldia, eta ez zen egon inor zigortzeko asmorik. Beharbada, garai zailak dira hauek horrelako lanetan dabiltzan erakundeen alde egiteko, baina nik nire esperientzia baino ez dut kontatzen. Norbaitek boterearen alde jartzea aurpegiratuko dit, baina ondo ezagutzen nauzuenok badakizue, ondo asko, zerbait ez zaidanean ondo iruditzen ez daukadala inongo arazorik salatzeko.

Esperientziak ez direnean nahi modukoak ozen esaten ditugun moduan, horrelako jarrera eredugarri bat dagoenean ere argi eta garbi esan behar dela uste dut; are gehiago, bizi izaten ari garen momentu zailean, denok urduri eta kezkati gauden honetan. Ulerkortasuna, elkarrizketa eta bestearen egoeran jartzea inoiz baino beharrezkoagoak dira, eta horrela jokatu zuten nik aurkitu nituen bi udaltzainek. Balizko erasoren baten aurrean, gertatu ahal zenaren aurrean, neure burua prest neraman; gizatasuna eta adeitasuna aurkitu nituen, benetako zerbitzua emanaz hiritarrei. Bihotz-bihotzez eskerrik asko, Lierni eta Iñaki, eta ea gai garen zuen eredua jarraitzeko bizitzako arlo guztietan. Bejondeizuela.


Autodefentsa feministaren inguruko tailerrarekin hasiko dira gaur azaroak 25eko ekitaldiak

Emakumeenganako Indarkeriaren Aurkako Nazioarteko Egunaren baitan egitarau zabala izango da

Aurten ere, Soraluzen, Indarkeria Matxista ekidite aldera, azaroaren 25aren Emakumeenganako Indarkeriaren Aurkako Nazioarteko Egunaren inguruan hainbat ekimen antolatu dira Soraluzeko herritarrei gai honen inguruan sentsibilizatzeko. Zentzu honetan, Soraluzeko Udaleko Berdintasun sailetik herritarrei animatzen zaie azaroaren 25eko kanpainaren inguruan antolatuko diren ekintzetan parte hartzera.

Egitaraua osoa HEMEN:

Azaroak 16 eta 25

Asteazkena eta ostirala

Ahalduntze programan parte hartzen duten emakumeei

zuzendutako autodefentsa feminista tailerra.

9:30etik 12:30era, Udal Gaztelekuan

Azaroak 17

Osteguna

SUMMER OF SOUL, Black Woodstock jaialdiaren film-kronika.

(Blues Hotsak jaialdiaren baitan)

19:00etan Herri Antzokian

(Ant. Errabal kultur Elkartea)

*Sarrera: libre.

Azaroak 18

Ostirala

Itziar Yagüe & Paul San Martin, Bessie Smith in memorian.

(Blues Hotsak)

20:00etan Antzokian

(Antolatzailea: Errabal kultur Elkartea)

*Sarrera: 10€ Iratxo gozo-dendan.

Azaroak 25

Ostirala

Emakumeenganako indarkeriaren aurkako agerraldia.

19:00etan Plaza Barrixan.

Azaroak 27

Igandea

Helduentzako bakarrizketen ikuskizuna, Luze edo Motz

(Lanku bertso zerbitzuak).

19.00etan, Herri Antzokian.

*Gonbidapenak: azaroaren 18tik aurrera Iratxo gozo-dendan.

Abenduak 1

Osteguna

Gazteei zuzendutako antzezlana Lilithen aroak (Lur

Usabiaga).

10.00ean, Herri Antzokian.


N-Ia itxiko dute Andoainen, igande gauetik aurrera, Irungo noranzkoan

Artapen lanak segurtasunez egin ahal izateko, errepidea moztuko dute gaueko 22:00etatik goizeko 06:00etara, martxoaren 6ko goizaldera arte, tarteko asteburuan izan ezik.

Gipuzkoako Foru Aldundiak, zuhaitzak inausi eta moztuko ditu N-I errepidearen ertzetan, Bazkardotik N-I-451 lotunera doan tartean, Iruneko noranzkoan, igande gauean. Lan horiek gauez egingo dira, zerbitzuko eta bide-segurtasuneko arrazoiak medio.

Horiek horrela, Iruneko noranzkoan doan N-I errepideko galtzada (gorakorra) erabat moztuko dute, 22:00etatik 6:00etara eta ordezko bidea A-15 (Andoain - Astigarraga) errepidea izango da. Adierazitako lanak otsailak 26tik 27ra doan gauean hasiko dira eta martxoaren 5tik 6ra doan gauean bukatzea espero da, 6 laneguneko iraupena izango dutelarik. Errepideak ez du afekziorik izango tarteko asteburuan.


Euskadiko txapeldun da Malen Ruiz de Azua

Durangoko Landako pistan ari dira jokatzen asteburuan atletismoko Euskadiko Txapelketak eta bolada onari eutsi eta, pertigarekin, onena izan da Malen Ruiz de Azua arrasatearra (4,25 metro). Gaur arratsaldean lehiatu da.


Nafarroako hoteletako gaualdiak % 51,3 jaitsi dira abuztuan

Bidaiarien sarrerek ere behera egin dute abuztuan, % 51,7ko beherakadarekin, eta batez besteko egonaldiak gora egin du aurreko urteko hilabete berarekin alderatuta.

Abuztuan Nafarroako hoteletan izandako gaualdiak % 51,3 jaitsi dira 2019ko hilabete berarekin alderatuta, eta hileroko gaualdiak, berriz, % 32,4. Abuztuan, 129.854 gaualdi izan ziren Foru Erkidegoko hotel-establezimenduetan.

Espainian bizi direnen gaualdiak % 44,8 egin du behera, eta atzerritarrenak % 71,6. Urteko lehen zortzi hilabeteetan gaualdiak % 62,4 jaitsi dira, asteazken honetan Nafarroako Estatistika Institutuak jakitera eman dituen datuen arabera.

Bidaiarien sarrerek ere behera egin dute abuztuan, % 51,7, eta batez besteko egonaldia 1,9 egunekoa izan da; % 1,0 igo da aurreko urteko hilabete berarekin alderatuta. 2020ko lehen zortzi hilabeteetan, % 61,5 jaitsi da hoteletan ostatu hartu duten bidaiarien kopurua.

Espainian bizi diren turistak bisitarien % 82,8 dira eta gaualdien % 85,7 egiten dute. Kataluniako, Euskadiko eta Madrilgo bidaiariek (% 25,5, % 18,1 eta % 15,7, hurrenez hurren) hoteletan hartzen dute ostatu gehien. Gaualdiei dagokienez, katalanek, EAEko pertsonek eta madrildarrek dituzte egonaldi gehien (% 26,6, % 18,2 eta % 17,1, hurrenez hurren).

Errentagarritasun-adierazleak

Abuztuan, okupatutako gela bakoitzeko (Average Daily Rate) hotelen eguneko batez besteko fakturazioa 67,5 eurokoa da, 2019ko epe berarekin alderatuta % 2,3 jaitsi baita.

Erabilgarri dagoen logela bakoitzeko eguneko batez besteko diru-sarrera (Revenue per Available Room) 29,5 eurokoa da, 2019ko abuztuan baino % 38,5 gutxiago.


[ARGAZKI GALERIA]: ‘Blandengues Salvajes’ kuadrillak irabazi du Traña-Matienako paella lehiaketa

Lehenengo saria irabazteaz gainera, bigarrena ere eskuratu dute.

Traña-Matienako auzotar askorentzat egutegian gorriz markaturiko eguna da gaurkoa. Aurten 54 paella aurkeztu dira lehiaketara. Okeladunak batzuk, itsaskidunak beste hainbat. Baina osagai nagusia, duda barik, jai giroa eta umore ona izan dira. Arratsaldean patata tortilla lehiaketa izango dute. Gauean kontzertuak egongo dira Traña plazan. Bihar amaituko dituzte jaiak auzoan.


22. Korrika, 2022ko martxoaren 31tik apirilaren 10era

Gaur ekitaldiak egin dituzte 80 herri baino gehiagotan, Bultza euskaltegiak! Bultza euskara! dinamikaren baitan. AEK-k azpimarratu du 22. Korrika «inoiz baino beharrezkoagoa» izango dela.

Pandemiarik ez balitz, gaur amaituko zen 22. Korrika. Jakina zen, ordea, aurten ezingo zela euskararen aldeko lasterketarik antolatu, eta horren ordez, Bultza euskaltegiak! Bultza euskara! dinamika antolatu zuen AEK-k. Hala, milaka lagun elkartu dira gaur Euskal Herriko hainbat plazatan euskaltegien sareari babesa erakusteko. Ez hori bakarrik; Korrikaren antolatzaileak etorkizunera begira dabiltza jada, eta iragarri dute 22. edizioa noiz egingo duten: 2022ko martxoaren 31tik apirilaren 22ra. Haien arabera, «inoiz baino beharrezkoagoa» izango da datorren urteko Korrika.

AEKrentzako finantzaketa iturri garrantzitsua da Korrika, eta ez egiteak «kolpe itzela» eragin dio: ikasturteari aurre egiteko, zorpetu egin behar izan du. Galera hori ahal bezainbeste leuntzeko, herritarren diru ekarpenak jasotzeko abiatu zuen kanpaina da Bultza euskaltegiak! Bultza euskara! ; AEKren webgunean egin daitezke ekarpen ekonomikoak.

Gaur «ekitaldi xumeak» egin dituzte 12:00etan, «unean uneko osasun neurrietara egokitutakoak». AEKren mezua irakurtzeaz aparte, bi abesti entzun dira: Euskal Herrian euskaraz kantua, batetik, eta gaurko egunerako sortutako Lekukoa mingainean bertso-rapa, bestetik.

40.000tik gora ikasle

AEK-k nabarmendu du pandemia garaian ere ohiko ikastaroekin jarraitzen dutela, eta txalotu egin ditu euskaltegietan ari diren irakasleen eta ikasleen ahalegina: «Euskal Herrian nahiz munduko hainbat tokitan, aurten 40.000tik gora herritar dabiltza euskaraz komunikatzeko bidea egiten, bai horixe!».

Horretaz gain, euskaltegi sendoen beharra dagoela nabarmendu dute, «Euskal Herri osoko herritarrei euskara ikasteko baldintza egokiak emateko». Horretarako babesa eskatu dute, agintari politikoak ere mugiarazi ahal izateko.

Euskaltegien sarearen arabera, Euskal Herriko herritarren %55 erdalduna da oraindik, eta, beraz, euskaltegiak beharrezkoak dira «jendarte euskalduna amets badugu».


Maiatzaren 17an izango da Elkartasun Eguna Azpeitian

Aurtengo Elkartasu Egunaren aurkezpeneko une bat (Olatz Prat/Hitza) Elkartasun krosarekin hasiko da eguna, eta bost kilometroko ibilbidea egin beharko dute lasterkariek goizeko 11:30ean herriko plazatik irtenda. Lasterketaren ondoren opari bana jaso dute, eta dutxa bat hartzeko aukera izango dute korrikalariek Izarraitz pilotalekuan. Lasterketan parte hartzeko dortsalak dagoeneko salgai daude 10 eurotan. Azpeitian Aradi eta Aitzaki Kirol dendetan, igerilekuan eta Orkatz tabernan eros daitezke. Azkoitian Elkargunean daude salgai, eta Zestoan, berriz, Koiote tabernan. Hala ere, kroseko egun berean ere eros daitezke goizeko 10:00etatik 11:00etara enparantza nagusian 12 euroren truke. Ondoren, herri kirolak hasiko dira 13:00etan Azpeitiko plazan neskaz eta mutilez osatutako taldeekin. Horren ostean, 14:30ean, herri bazkaria egongo da Berdura Plazan. Bertarako txartelak Azpeitiko Izaro, Orkatz eta Txarrantxa tabernetan daude salgai: 12 eurotan langabetu eta ikasleentzako, eta 15 euroren truke langileentzako. Arratsaldeko 18:00etan, Elkartasunez, euskal preso eta iheslariak Euskal Herrira lelopean abiatuko da manifestazioa enparantzatik. Egunaren ekintza guztiei amaiera emateko, Juantxo Skalari eta herriko talde sorpresa baten kontzertuak izango dira enparantza nagusian gaueko 23:00etan hasita. Egun guztian zehar txosna bat egongo da herriko plazan. Antolatzaileek dei egin diete herritarrei egun horretan parte hartzera: "Elkartasun egunean parte hartuz, festa eta aldarrikapena uztartuz preso eta iheslariei elkartasuna adierazteko eskatzen diogu herritarrei".


Ardoa potoan, latan, ezagutzen al duzu?

AEBn arrakasta lortzen ari den produktua da eta potoak ere berrasmatzen ari dira, ardoak metal zaporea har ez dezan. Mikel Garaizabal enologoak SpringWine Fest Guardiatik eman dizkigu azalpenak.

Europan ez dute arrakasta handirik, ardoari dagokionez nahiko "tradizionalak" omen garelako. Estatu Batuetan, ohitura bazegoen kristala eraman ezin daitekeen lekuetara ardo potoak eramateko (kontzertuetara, kirol ekitaldietara..), baina orain jatetxe eta tabernetan ere eskaintzen hasi dira. Metal zaporea kentzeko ere, sistema berria asmatu dutela kontatu digu Mikel Garaizabal enologoak 'Amarauna' saioan. Bestalde, mahats bilketa aurreratuko dela eta, aurki hastear izango dela ere adierazi du.

Hau guztia Guardiatik kontatu digu, Villa Luciatik, bertan ari baitira 'Spring Wine Fest in Summer' jaialdiaren bigarren edizioa ospatzen. Jaialdi honen nondik norakoak ere kontatu dizkigu.


Altxorraren bila ibili dira gautegiz arteagarrak

Artiako Gazte Asanbladiek deituta, Altxorraren bila herrikoian altxorra lehenengo nork aurkitu ibili ziren gautegiz arteagarrak zapatuan, udalerriko txoko ezberdinak denetariko probez betez.

Izan ere, frogak batzeko, alor ezberdinetako probak egin behar izan zituzten, zirkuitua osatu arte: bertsoak, buruketak, mitologia, euskal dantzak edota kirola uztartu zituzten.

Gazte asanbladak herria berpizteko eta euskalduntzeko nahia adierazi du, eta orain arte egindako pare bat ekimenetan herritarrek erakutsitako “esker ona” ikusita, “epe laburrera begirako egitasmoak antolatzen” ari direla jakinarazi dute.


Osasun Ministerioak 45-55 urtekoak sartu ditu txertaketa egitasmoan

Adin tarte horietako pertsonei AstraZenecaren seruma emango diete.

Espainiako Gobernuko Osasun Ministerioak covid-19aren aurkako txertaketa estrategian lehentasunezko lau talde berri erantsi ditu gaur. Honakoak dira: 70 eta 79 urte bitartekoak, 60-69koak, eta 60 urtetik beherako arrisku handiko gaixoak. Horiei guztiak Pfizer eta Moderna farmazia-etxeen serumarekin babestuko dituzte. Laugarren talde bat ere badago: 45 eta 55 urte bitartekoak. Azken horiei AstraZenecaren txertoa emango diete.

Osasun Publikoaren Batzordea gaur bildu da, eta EFEri azaldu diotenez, laster zehaztuko dituzte gaixo kronikoen inguruko irizpideak. Txertoen Erregistro eta Programen lantaldeari dagokio erabakia.

Otsailaren 9an eguneratu zuen Ministerioak azkenengoz txertaketa estrategia. Orduan zehaztu zituen orain arteko lehentasunezko taldeak: adinekoen zentroetako langile eta erabiltzaileak, lehen lerroko osasun langileak eta langile soziosanitarioak, beste osasun langileak, menpekotasun handia dutenak eta 80 urtetik gorakoak.

Batzordeak gaur ebatzi duenez, lehen hiru taldeetako pertsonak (70-79 urtekoak, 60-69 urtekoak eta 60 urtetik beherako arrisku handikoak) Pfizer eta Moderna enpresen serumarekin txertatuko dituzte. 45-55 urtekoek, berriz, AstraZenecarena jasoko dute. Gaur-gaurkoz, 55 urtetik beherako ezinbesteko langileei ematen diete.

Ordena zehaztu badute ere, ikuskizun dago noiz jasoko duten taldeok txertoa. Izan ere, prestakin kopuruak eta txertaketa erritmoak baldintzatuko du.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Victor del Camporen margoak ikusgai egonen dira Arizkunenean ekainaren 1etik 18ra

Baztango Kultura Zerbitzuak Victor del Campo artistaren pintura erakusketa antolatu du ekainean Elizondoko Arizkunenea Kultur etxean. Hilaren 1etik 18ra egonen da ikusgai eta egunero irekiko dute, 10:00etatik 13:00etara eta 17:00etatik 19:30era.


«Hitza ez da nahikoa doluan denarentzat»

Heriotzari aurrez aurre begiratu; doluan dagoena entzun, lagundu; Andoni Salamero poeta agur omenaldien bideratzaile moduan dabil aspaldion. Urretxuko herrian hildakoak agurtuko ditu gaur.


'We Are Who We Are' aurkeztuko du Zinemaldiak


2020ko zerga egutegia egokitu dute

Covid19-ak eguneroko bizimodua eten zigun martxoan. Udalak urgentziaz hainbat neurri hartu zituen; tartean, zergen ordainketa atzeratu eta gai honetan malgutasunez jokatzea. Ondorioz, ezohiko testuinguru honek 2020rako onartua zuen zerga egutegia egokitu beharra ekarri du. Egutegi berri hau gehiengo osoz onartu zuten osteguneko udalbatzarrean.

Covid19-aren eraginez Udalak egin behar izan dituen egokitzapenetako baten berri segidan; 2020ko egutegi fiskala. Iazko udazkenean onartua zuen berez; Gipuzkoako Aldizkari Ofizialak abenduaren 16an argitaratu zuen. Baina martxoan, "aurreikusi gabeko covid19 birusak astindu ditu plangintza guztiak eta alarma egoeraren ondorioz egutegi fiskala egoera berrira egokitu behar izan da".

Udalak urgentziaz hartutako erabakien artean egon zen alarma egoeraren hasieratik, egoera honek iraun artean zergak ordaintzeko epeak eten eta malgutasunez jokatzea. Ondorioz, 2020ko egutegi fiskala berregokitu dute. Egutegi berria ostegun arratsaldean egindako udalbatzarrera eraman zuen udal gobernu taldeak, onartua izan zedin. Gehiengo osoaren babesa izan zuen, EHBilduren udal ordezkarien bozkena. EAJ eta PSE abstenitu ziren.

Egutegi fiskalak helburu argi bat du Udalaren esanetan; herritarrek argi izatea zer noiz ordaindu behar duten.

2020ko zerga egutegi egokitua

-Martxoak 2-ekainak 19: trakzio mekanizkozko ibilgailuen zerga.

-Ekainak 1-30: asteroko merkatuaren erabilpen tasa (urteko 1. hiruhilekoa).

-Ekainak 1-uztailak 30: ura, estolderia eta hondakinak (urteko 1. hiruhilekoa).

-Abuztuak 1-irailak 15: ondasun higiezinen gaineko zerga.

-Irailak 1-urriak 16: ura, estolderia eta hondakinak (urteko 2. hiruhilekoa).

-Urriak 1-30: espaloian zehar ibilgailuak sartzea (badoa).

-Urriak 1-abenduak 10: ekonomia jardueren gaineko zerga.


Ameriketako Estatu Batuetatik irten gabe

Ataria Irratiko blues saioa oso-osorik.


Herri batzarra bihar ganbaran, etxebizitza hizpide izanik

Goizuetako Udalak lehentasuna eman dio herritarren artean aipatzen ari den gai bati: etxebizitza. Hori horrela, herritarren beharrak zeintzuk diren jakiteko, ekarpenak eta proposamenak jasotzeko, batzarra antolatu du biharko. Goizeko 11:00etan izanen da bilera Goizuetako ganbaran, eta Udalak herritar guziei luzatu die gonbita.


SOS Aiaraldearen urte amaierako batzarra


Greba mugagabeari ekin diote Talleres Abasolon, zor zaizkien nominak kobratzea exijitzeko

Laudioko Talleres Abasolo lantegiko 25 langileek urtebete daramate soldata atzerapenak pairatzen, eta dagoeneko lau hilabeteko nominen zorra metatu du enpresak. Astearte honetan ekin diete lanuzteei, zor dizkieten soldatak exijitzeko.

Atzo abiatutako greba mugagabearekin, Talleres Abasoloko langileek "aurpegia eman dezatela" exijitu diete administrazio kontseiluan enpresari buruzko erabakiak hartzeko ahalmena duten bazkideei. "Ezin dute langileen gain ezarri egin beharreko ahalegin guztia; proiektuarekin jarraitzeko helburua izatekotan, dirua jar dezatela" eskatu dute grebalariek.

Izan ere, LAB sindikatuak azaldu duenez, plantilla "oso egoera zailean" dago, urte luzeko soldata atzerapenen ondoren lau hilabeteko nomina-zorra metatu baitute. Gainera, administrazio kontseiluak ez die inolako erantzunik eman.

"Langileek oso argi dute ez dutela egun bat bera ere jarraituko doan lan egiten eta zor dietena handiagotzen", ohartarazi du LABek, enpresaren bideragarritasunari buruzko erabakia "ahalik eta azkarren" hartzea eta zorrari irtenbide bat ematea exijituz.


Kalealdiak uretara egingo du jauzi datozen egunetan, Bilboko itsasadarrera

Berariaz sortutako uretako bi ikuskizun eskainiko dira: musika, antzerkia eta dantza bateratzen dituen Le Piano du Lac konpainiaren 'Swing and swim, a bordo del piano de los mares'; eta Nostraxladamus konpainiaren 'Volantineros', produkzio arau-hausle eta desafiatzailea.

Kalealdia Bilboko Kaleko Antzerki eta Arteen Jaialdia martxan da joan den astelehenetik. Arteak, fantasiak eta emanaldi eskaintza anitz eta zabalak hartuak ditu Bizkaiko hiriburuko kale eta plazak.

Bihartik larunbatera, Bilboko Itsasadarra ere eszenatoki bihurtuko da, kokapen horretarako berariaz sortutako bi proposamenekin.

Batetik, Le Piano du Lac konpainiak sortutako 'Swing and swim, a bordo del piano de los mares' ikuskizunaz gozatu ahal izango da ekainaren 30ean 19:00etan eta uztailaren 1ean 20:30ean, Erriberako zubitik.

Konpainia honek, soinu-transhumantzia, musika, antzerkia eta dantza bateratzen ditu agertoki naturaletan. Anfiteatro inprobisatu bihurtzen ditu, eta entzute aktiboko gune berriak sortzen ditu musikaz gozatzeko eta lotura sozialak sustatzeko. 2014tik Europako ur-arteriak dira euren ekoizpenen eszenatoki.

Bilbokoa izango da Espainiar estatuaren mugetan egiten duten lehen emanaldia. Piano-itsasontzira igoko da "Swing 276" hirukotea, konpainiara berriki batua. Chanson française eta jazz klasikoak errepasatuko dituzte, olatuen kulunkaz lagunduta, 40. eta 50. hamarkadetako dantza herrikoien airea ekartzeko publikoari.

Bestetik, uztailaren 1ean eta 2an, 23:00etatik aurrera Areatza eta Erripako kaiaren ingurua gerturatzen direnek, 'Volantineros' ikuskizunaz gozatu ahal izango duten Nosrtaxladamus konpainia aragoarrak Bilboko Kalealdirako berariaz sortutako ekoizpen-apustu arau-hausle eta desafiatzailea.

Goi-mailako ikuskizuna da, disziplina anitzekoa, poetikoa eta bisuala. 90 metroko kablea 10 metroko altueran, trapezio bat eta masta txinatarra kablearen gainean, hiru funanbulista, bi akrobata eta hiru musikari zintzilik, eta argiztatze-diseinu ikusgarria.

Bilboko Kalealdiaren proposamen garrantzitsuenetako bat da, ez alferrik, "ahaztu ezinezkoa" izango dela iragarri dute.


Putinek adierazi du Ukrainako gerra "aurreikusi bezala" doala, eta "okerrena iristear" dagoela erantsi du

Vladimir Putinek eta Emmanuel Macronek telefonoz hitzegin dute. Elkarrizketa horretan, Errusiako presidenteak ohartarazi du ukrainarrek bere baldintzak bide diplomatikoaren bitartez onartzen ez badituzte, Moskuk bere helburuak militarki lortuko dituela.

Gaur astebete abiatu zuen Errusiak Ukrainaren inbasioa eta Vladimir Putinek azpimarratu du herrialde horren aurkako gerra "aurreikusitako moduan" doala.

"Operazio berezia planean aurreikusi bezala gauzatzen ari da. Misio guztiak arrakastatsuak izaten ari dira", adierazi du Errusiako Segurtasun Kontseiluaren bileran.

Horrez gain, errusiarrei batuta egoteko deia egin die eta "gure aberriaren segurtasunagatik borrokan bizi galdu duten soldaduen familiei" babesa emateko eskatu die.

Halaber, Ukrainako Armadak atzerritarrei herrialdetik ateratzea galarazi diela salatu du. "Ehunka atzerritar, tartean ikasleak, borroka guneetatik ihes egiten saiatu dira, baina ez diete uzten; bahituta dauzkate eta giza ezkutu gisa erabiltzen dituzte", erantsi du.

Agerraldi horren aurretik, Putinek Emmanuel Macron Frantziako presidentearekin hitzegin du telefonoz, eta Kievek bere baldintzak onartzen ez baldin baditu -besteak beste, desmilitarizazioa-, Errusiako Armadak erasoak areagotu egingo dituela ohartarazi dio, Eliseoko iturriek jakitera eman dutenez.

Elkarrizketa telefonikoa Putinek eskatuta egin dute. Errusiako buruzagiak nabarmendu duenez, ukrainarrek bere baldintzak bide politiko-diplomatikoaren bitartez onartzen ez badituzte, Moskuk militarki lortuko ditu bere helburuak.

Macronek "hanka-sartze larria" egiten ari dela erantzun dio, "aitzakiak" bilatzen ari dela, eta indarkeria eta Errusiak ordaindu beharko duen prezioa justifikatzerik ez duela, denboraldi luze batean "bakarturik, ahulduta eta zigorpean" amaituko duelako.

"Okerrena iristear dago"

Elkarrizketa telefonikotik "okerrena iristear" dagoela atera du Frantziako estatuburuak, Putinen erabakia eta Ukrainari errua botatzeko argudioa ikusita; izan ere, Errusiako buruzagiaren ahotan, Minskeko akordioa hausteak abiatu du operazioa.

Eliseok onartu duenez, nahiz eta elkarrizketa "tentsio handikoa" izan, zintzo hitz egin eta etorkizunean harremana mantentzeko asmoa dute bi buruzagiek, "elkarrizketa hautsi barik gauza potoloak esan ahal dizkiotelako elkarri".

Eraso militarrari amaiera emateko eskatu dio Macronek Putini berriro. Era berean, Volodimir Zelenski Ukrainako presidentearen zein haren familiaren eta herrialdeko zibilen osotasun fisikoa bermatzeko eskatu dio. Zibilak helburu militarra ez direla ziurtatu du Errusiako presidenteak.

"Nazien" antzera jokatzen ari dira

Frantziako iturrien arabera, ukrainarrak "gerra krimenak" egiten eta "nazien" antzera jokatzen ari direla ziurtatu du Putinek. Horregatik, nahiz eta negoziazioari zabalik egon, "azkenera arte" heltzeko asmoa du, herrialde guztia kontrolatu arte.

Aldebiko elkarrizketa bukatu ondoren, Macronek Zelenskirekin hitz egin du. Errusiako agintariaren baldintzak azaldu dizkio Frantziako buruzagiak Ukrainako agintariari. Amorerik emango ez dutela erantzun dio Zelenskik.


Behargin bat hil da Aianox enpresan, "istripu ez traumatiko batean"

Goizean jazo da ezbeharra. Ertzaintza eta Larrialdi Zerbitzuak bertaratu dira, baina ezin izan dute ezer egin. 2020. urtean 7 aiaraldear hil dira lanean zeudela.

Langile bat hil da gaur Murgako Aianox enpresan, bihotzekoak jota. Ertzaintzak Aiaraldea Hedabideari jakinarazi dionez, eguerdian izan da ezbeharra. LAB sindikatuak gertaera salatu du sare sozialetan: "Langile bat hil da Aianox enpresan (Murga-Aiaraldean) istripu ez traumatiko batean".

Goizeko seirak inguruan izan da heriotza, lanean zegoela. 2020. urtean 71 behargin hil direla lanean salatu du LABek

Orozkokoa da zendutakoa, eta 59 urte zituen. "Lanean sartu berritan bihotzekoak eman dio, eta lan zentroan hil da", zehaztu dute. Ertzaintza eta larrialdi zerbitzuak bertaratu dira, baina ezin izan dute ezer egin.

7 lan heriotza, urte bakarrean

Horrenbestez, 7 dira 2020an lanean hildako aiaraldearrak:

Otsailaren hasieran Galdakaoko GHI Hornos Industriales enpresan beste pertsona batek galdu zuen bizia lanean.

Otsailaren amaieran Murgako Zorroza Gestión de Residuos enpresan gazte senegaldar bat hil zen.

Apirilaren 16an Arrigorriagako Talleres Berasategui enpresan Laudioko beste bizilagun batek bere lanpostuan galdu zuen bizia.

Maiatzaren 5ean Laudioko Forestales Frías enpresarentzat baso lanetan ari zen behargin bati pinu bat erori zitzaion gainean.

Urrian Delikako txakolindegian erorketa baten ondorioz beste behargin bat hil zen.

Abenduaren 16an Saratxoko saihesbideko obretan langile bat zendu zen.

LAB sindikatuaren oharra

LABek oharra plazaratu du gertatutakoa salatzeko. “Elkartasuna eta babesa” adierazi diete sindikatuko kideek hildakoaren senide eta lagunei, eta nabarmendu dute istripu ez-traumatikoak lan-istripuak ere direla. “Ez dira kasualitatez izaten lan orduetan, eta ez dira zorte txarraren ondorio, enpresariek esaten duten bezala. Jakina da lan baldintza txarrak, presioak eta estresa direla bihotzeko istripuak sortzen dituzten faktore nagusienetakoak”.

Mota horretako istripuen gorakada egon dela ohartarazi dute: “Istripu ez traumatikoak, bihotzekoak eta iktusak, bilakatu dira heriotza eragin duten lan istripuen lehenbiziko kausak. 2020 urtean hildako langileen %25 istripu ez traumatikoen ondorioz hil da”. Gauzak hala, lan istripu guztien atzean “lan baldintza eta lanaren ezaugarriak” daudela ziurtatu dute, "azpikontratazioa, erritmo azkarrak, presioa, autoritarismoa… gaixotasunak sortu eta batzuetan langileak heriotzara eramaten dituztenak”.

Horren aurrean “bizitza eta enplegu duinen” aldeko aldarria zabaldu du sindikatuak, “lanetik onik eta bizirik bueltatzeko eskubidea dugulako”.


Inge Beloki: "Nahiago ditut aurrez aurreko klaseak, aberasgarriagoak dira"

Hogei urtetik gora daramatza Belokik euskara irakasle lanetan. Ikasten ari zen bitartean hasi zen Gasteizen AEKn lanean, eta egun, Azpeitiko Udal Euskaltegian aritzen da. Irakasteko moduak eta eskaintza aldatu eta zabaldu egin dira azken urteetan. Euskara ikasleek egiten duten lana eta ahalegina nabarmendu ditu azpeitiarrak. 2023ko apirileko Uztarria aldizkarian argitaratutako erreportajea da honakoa.

Euskal Filologiako ikasketak 2001ean amaitu, eta orduz geroztik, euskara irakasten dihardu Inge Belokik (Azpeitia, 1978). Azpeitiarrak argi dauka benetan gustatzen zaiona euskara irakastea eta helduekin lanean jardutea dela. "Nire burua ez dut irudikatzen ogibide honetan ez den beste arlo batzuetan lanean". Ia hogei urte daramatza Azpeitiko Euskaltegian euskara irakasten, eta euskara ikasteko edota hobetzeko pausoa ematen duen jendearekin lan egitea "oso aberasgarria" dela adierazi du. "Haiengandik ere asko jaso dezakezu; izan ere, kultura ezberdinetako jenderekin harremantzea ahalbidetzen du, baita beste jakintza arlo batzuetako jendea ezagutzea ere".

Gaztetan hasi zen Beloki euskara irakasten. Izan ere, Gasteizen Euskal Filologiako gradua egiten ari zenean AEKn jardun zuen lanean. "Ikasketak lanarekin uztartzen nituen diru pixka bat irabazteko". Lizentziatura amaitu ostean, Azpeitira itzuli eta AEKn denbora batez lanean aritu ondoren, ikastetxe batean aritu zen urtebetez irakasle lanetan. Hala ere, garbi ikusi zuen hura ez zela gustuko zuen lanbidea. "Hezkuntza baino gehiago gustatzen zait hizkuntza irakastea". Hori ikusita, Donostiako euskaltegi batera egin zuen salto, eta 2004az geroztik, Azpeitiko Udal Euskaltegian aritzen da lanean.

Asko izan daitezke norbanakoa euskara ikastera edota hobetzera bultzatu dezaketen arrazoiak edo motibazioak. Euskaltegira joaten den eta euskararen inguruko jakintza gutxi duen jendearen motibazio nagusia behar batetik sortzen da sarri. Gizartean eta herrian integratzeko beharretik, hain zuzen. Euskarazko A1 maila lortzeko klaseetara joaten den jende asko jatorriz Euskal Herritik kanpokoa dela jakinarazi du Belokik. Azpeitia euskararen erabilera altua duen herria izanik, harremanak eraikitzeko eta bertakotzeko tresna moduan ikusten dute herritar askok euskara. "Askok kontatzen dutenez, Azpeitira etorri zirenean ez zekiten gaztelaniaz gain beste hizkuntza bat hitz egiten zenik. Bat baino gehiago dira hona etorritakoan ezustekoa hartzen dutenak".

Euskaraz hitz egiten jakitea lana lortzerakoan erraztasunak izateko baliabidea ere bada Azpeitian eta inguruetan. Horri estuki lotuta dago herritarrek euskara titulazioak lortzeko duten nahia. Belokik jakinarazi duenez, euskara maila altuagoa eskuratu nahi duen jendea titulua (B2, C1, C2) lortzeko helburuarekin joaten da sarri Euskaltegira. "Orain dela urte batzuk, alfabetatzeko, euskaraz ondo idazteko edo euskara maila hobetzeko xedearekin etortzen zen jendea Euskaltegira. Gaur egun, ordea, jende asko tituluaren bila etortzen da". Hala eta guztiz, euskararekiko sentsibilitatea duen jendea ere badagoela adierazi du, euskara borondatez hobetzera joaten dena. Hark azpimarratu duenez, baina, garai batetik hona titulua edukitze horrek "protagonismo eta pisu handia" hartu du goi mailetan.

Titulua lortzea helburu izanda ere, "ahalegin handia eta lan asko" eskatzen du euskara ikasteko prozesuak. Asko dira hasieran euskara ikastea "ezinezkoa" dela esaten dutenak. Hala azaldu du: "Hizkuntza ikasteko zenbat urte behar diren galdetzen digute; badirudi bizitza osoa pasatu behar dela horretan". Eta azpeitiarrak baieztatu du zentzu batean arrazoia dutela. Izan ere, beste herrialde batzuetara joanez gero, hizkuntza normalizatuekin topo egin ohi da; esaterako, Ingalaterrara joanez gero, ingelesa jakin behar da nahitaez, eta horrek ikasketa prozesua bizkortu egiten du. Euskara hizkuntza gutxitua den momentutik, eta eguneroko bizitzan gaztelaniaz molda daitekeela kontuan hartuta, horrek hizkuntzaren ikasketa prozesua "zaildu" egiten duela uste du. Hala eta guztiz, azpeitiarrak adierazi duenez, kontuan izan behar da euskara ikasle askok egiten duten ahalegina: Euskaltegira astean hiru edo lau aldiz joan eta egunero bi orduko lana egin behar izaten dute. "Gainera, askoren egoera ez da erraza, lan egonkorrik ez dutelako, hala moduzko ordutegiak dituztelako eta abar".

Gramatikatik at

Ikasketa prozesua ikasle bakoitzaren testuinguruan ulertzea beharrezkoa bada ere, ikasketa metodoek ere pisu handia dute. Belokik esan duenez, azken urteetan "asko aldatu" dira irakasteko moduak, asko profesionalizatu dira. Lehen, irakasten zen edukiaren zati handi bat gramatika izan ohi zen (aditzak, deklinabideak...). Gaur egun, ordea, hori aldatu egin da, Europako hizkuntzen erreferentzia marko estandar bat dagoelako, eta horretara egokituta daudelako bai titulazioa, bai irakasteko modua. Gramatika baino askoz gauza gehiago hartzen dira kontuan orain, ikasitako hura aplikatu ahal izatea baita helburua. "Metodologiak orain gehiago bideratzen dira komunikaziora, hizkuntza komunikatzeko delako". Klasean landutako hori Euskaltegitik kanpo aplikatzea "beharrezkoa" dela adierazi du Belokik. "Askori gertatzen zaie, euskaltegian euskaraz mintzatu eta handik irtendakoan gaztelaniara jotzea". Euskaltegitik kanpo euskarari jarraipena emateak duen garrantzia azpimarratu du, halaber; aurrera egiteko eta azkar ikasteko gakoa hori dela adierazi du.

Metodoekin jarraikiz, Azpeitiko Udal Euskaltegian autoikaskuntza sistema bidez ikasteko aukera ere eskaintzen dute. Zuzendariak jakinarazi duenaren arabera, Azpeitian betidanik izan dute autoikaskuntza edo online klaseak ematen hasteko ideia. "Gizartea aldatzen ari da, eta aspalditik geneukan klaseak jasotzeko modu berri horretara salto egiteko erronka". Pandemiaren testuinguruan klaseak online ematen hasteko beharra ikusi zuten, eta egun, aurrez aurreko klaseez gainera, halako saioak ere eskaintzen dituzte. Autoikaskuntzak "bakarkako lan asko" eskatzen duela nabarmendu du euskara irakasleak, baina "profil jakin bateko ikasleentzat baliagarria" delakoan dago. "Nire ustez, baina, aurrez aurrekoak eman ditzakeen gauza asko galtzen dira bidean. Dena den, jende askori balio dio online eskaintzak. Hala ere, nik nahiago ditut aurrez aurreko klaseak: askoz aberasgarriagoak dira, eta jendearekin beste modu bateko harremana eraikitzen da horietan".

Erreferenteen garrantzia

Ikasketa prozesuan testuinguru soziala kontuan hartzea ezinbestekoa da, Belokiren arabera. Kontuan izan behar da Internetetik edo sare sozialetatik jasotzen diren edukien zati handi bat gaztelaniazkoa edota ingelesezkoa dela.

Interneten edukiak euskaraz sortzen dituztenen erreferentziarik ez izatearen auziak kezkatzen du euskara irakaslea: "Gazteek aisialdian asko kontsumitzen dute Youtube plataforma. Youtuberrek egiten dutena erreproduzitzerakoan, gaztelaniaz aritzen dira nerabeak. Nahiz eta egunerokoan euskaraz jardun, gauza batzuk gaztelaniarekin lotuta egiten dituzte". Horrek ondorioak ekartzen ditu euskarazko espazioak mantentzerakoan. "Jakinekoa da gaztelaniazko edo ingelesezko edukiek indar handiagoa dutela, baina euskarazko erreferenteen presentzia egotea garrantzitsua da".

Euskararen egoera osotasunean hartuz gero, eremu ugaritan oso presentzia xumea duela agerikoa da. Azpeitian, baina, bestelakoa da egoera gaur-gaurkoz; Belokiren arabera, Azpeitia "oasi" moduko bat da zentzu horretan. Dena den, Azpeitia euskararentzako arnasgune izanagatik eta kale erabileraren inguruko azken datuak "oso onak" izan arren, gaztelaniaren zein beste hikuntzen presentzia gero eta handiagoa den sentsazioa duela adierazi du Belokik: "Arnasgune garela kontziente izan behar dugu, eta jakin behar dugu guk auzi honetan dugun papera oso garrantzitsua dela".


Oiartzungo abeltzainek urteko batzarra egingo dute larunbatean

Oiartzungo abeltzainak urteroko bilerara deitu dituzte. Datorren larunbatean —hilak 21— izango da batzar ireki hori, udaletxeko pleno aretoan, 11:30ean hasita.

Herriko abeltzain guztiak daude gonbidatuta. Iaz mendietan egindako lanei buruzko informazioa emango diete, eta aurtengo urterako dauden beharrak jasoko dituzte.

Herriko abeltzainen ordezkariek, Oiartzungo Udalak eta Gipuzkoako Foru Aldundiko Etorlur sozietateko teknikariek Goilarre koordinazio mahaia osatzen dute. Urtean zehar mendiko beharrak zein diren ikusi eta egin beharreko lanak zehazten dituzte.

Horrez gain, urtean behin bilera egiten dute, herriko abeltzain guztiekin. 2023. urteko hau da larunbatean egingo dena.


Ainhoa Arano: "Bi urte luzeren ondoren hemen da berriro Iruña Rock, gogoz beterik"

Iruña Rock jaialdia itzuliko da asteburu honetan bi urteko etenaren ondoren. 17 talde egonen dira Navarra Arenan ostiral eta larunbatean: Kase.O Jazz Magnetism, Los Chikos del Maíz, Su Ta Gar, Zoo, Lendakaris Muertos, Segismundo Toxicómano, Tropa do Carallo, Desakato, Los de Marras, Buhos, Mafalda, Aphonnic, Ira, The Guilty Brigade, Virenque, Mosh eta Dinamita. Ainhoa Arano, Iruña Rckeko kideak eman digu informazio guztia.

Oraindik eguneko sarrerak eta abonamenduak daude eskuragarri, 37 eta 65 euroren truke, hurrenez hurren (gehi kudeaketa-gastuak), ohar baten bidez jakinarazi dutenez.

Osasun- eta segurtasun-neurriek maskara nahitaez erabiltzea barne hartzen dute.

Eszenatokia, taberna-barra bat eta janari-gune bat edo food trucs bat egonen dira.


Parte Zaharrean zuntz optikoaren sare berria jarriko dute

Donostiako Udala Parte Zaharrean zuntz optikoa zabaltzeko egin beharreko lanak hasteko azken tramiteak egiten ari da. Izan ere, urria bukaeran hasiko dituzte sare berria jartzeko lanak. Urbycolan enpresak egingo ditu, eta 640.651 eurokoa da aurrekontua. Europar Batasunaren Next Generation funtsen finantziazioa izango dute. Sei hilabeteko epea dute obra bukatzeko.

Datozen egunetan, auzotarrek udalaren gutuna jasoko dute lanei buruzko informazioarekin. Zuntz optikoaren sare berria Parte Zaharreko 200 bat etxebizitzen eta hainbat establezimenduren –taberna, jatetxe zein saltokiak– telefono eta Internet zerbitzua hobetuko du.

Nekane Arzallus Hirigintza zinegotziak adierazi du azpiegitura hau instalatzea udalaren “lehentasuna” izan dela, “auzotarrek zein merkatariek behar duten konektibitatea bermatzeko”. “Gainera, Alde Zaharraren kasuan, kontuan hartu behar izan da Monumentu Multzoaren izendapena duela, eta horrek, tramitazioa zein irtenbide teknikoak zaildu ditu, izan ere, lanak egiterakoan ondareari ez eragiteko irizpideak kontuan hartu behar izan dira”.

Bestalde, telekomunikazio sarerekin gertu ez duten auzoko beste 69 atariren egoera aztertzen ari da udala. Gainera, telekomunikazioen operadore ezberdinekin harremanetan jarraitzen du udalak jarriko duen azpiegituratik sarearen zabaltzea koordinatzeko.


Ainhoa Altzuguren Mitxelena abokatu beratarra: «Egoera berri honek, zuzenbide arloan ere berrikuntzak ekarri ditu»


Balio erantsia

Bere balio erantsia zein zen galdetu zion. Segurtasunari eta begiradari tinko eutsi zien. Institutu garaiko oroitzapenak etorri zitzaizkion burura: barreak, etxera bideko urduritasuna eta pare bat txistukada. Ukabilkadarik ez egun hartan, eskerrak. Jakin bazekien zerk kondenatzen zuen sufrimendu hartara: maskulinitate hegemonikoaren aurrean errebelde izateak eta gizonekin larrutan egiteak. Baina zergatik bera? Eta noiz arte?

Orduan otu zitzaion. Hiyaba zeraman neskak ere aldiro-aldiro jasaten zuen bere bizimoduaren kontrako irainen bat; han, izkinan eseritako mutil ijitoek, hainbeste alditan entzunda, atzerakoitzat zuten beraien kultura. Kalea gurutzatzen zebilen emakumeak ,ordea, bere loditasunaren inguruko komentario lizunekin borrokatu behar zuen maiz. Eta ez, ez dira fobiak: gorrotoaz dute gehiago beldurrez baino.

Bekokia argitu eta bat-batean erantzun zuen: “Nire balio erantsia nire zauria da. Goitik behera eta ezker-eskuin zabal-zabalik nago. Ezarritako arau eta bizi-estiloen aurrean intsumiso izanagatik ertzetara bideratu naute. Eta ertzetan borrokatzea baino ez dago. Borrokatu eta erresiliente izan, min hori etorkizuneko laguna izateko. Hori da nire zauria eta, hortaz, hau nire balio erantsia”.

Begiradari eutsita, irribarre batek zeharkatu zuen bere aurpegia. Zauria mahai gainean jarri zuen eta, orain, inoiz baino harroago sentitzen da.


Paula De Juan atletak bere Gipuzkoako errekorra hobetu du

Tolosa CF-ko Paula De Juan atleta ordiziarrak absolutu mailako Gipuzkoako errekorra hobetu du 400 metro hesietan, 1.00,03 markarekin.

Aurreko marka ere berea zen, eta oraingoan 22 ehunenekoetan hobetu du. Klubetik azaldu dutenez, aurreikusten zuten errekorra eror zitekeela, De Juan sasoi puntu onean baitago. Aurten minutuko langatik beherako marka lortu dezakeela uste dute.

Aurreko igandean egin zuen errekorra, Alacanteko La Nucia-ko estadioan, emakumezkoen Iberdrola Ligako finalean. Bertan, Atletico San Sebastian taldearekin Tolosa CF-ko hiru atleta lehiatu ziren. De Juanek bosgarren postua lortu zuen, maila handiko lasterketa batean.

Lehian izan zen beste atleta batek, Izaro Perurenak Tolosa CF-ko errekor berria egin zuen 3.000 metro oztopoetan, 11.07,70eko denbora eginez. Aurrekoa 9 segundotan hobetu zuen atleta tolosarrak. Marka horrekin seigarren izatea lortu zuen.

Hirugarren atleta Maria Felisa Okomo tolosarra izan zen. Beste behin pisu jaurtiketan 13 metrotik gora ibili zen, 13,05 metrora iritsiz. Laugarren postua lortu zuen Okomok. Hori horrela, Tolosa CF-ko hiru atleten ekarpena tarteko, Atletico San Sebastianek laugarren postua lortu zuen Iberdrola Ligan, azken 44 urteetan lorturiko emaitzarik onena.

Bestalde, Ander Martinez de Rituerto tolosarrak 20 urtez azpiko Gipuzkoako errekorra egin du pertika jauzian, 4,96 metroko markarekin, Real Sociedad klubarekin lehiatuz pasa den igandean Zaragozan. Martinez de Rituertok 17 urte ditu eta 20 urtez azpiko estatuko urteko sailkapenean bigarren jarri da.


Oscarren gaua, Alberto Iglesias donostiarra hautagai delarik

Igande honetan, martxoak 27, Oscar sariak banatuko dituzte Hollywoodeko Dolby antzokian. Guztira, 120 hautagai lehiatuko dira 23 kategorietako estatuatxoak irabazteko; tartean, Iglesias, laugarren aldiz.

Dena prest dute Hollywooden izarrek alfonbra gorria berriro zapaldu dezaten. Oscar sarien 94. edizioa aurreikusi baino hilabete beranduago egingo bada ere, pandemia aurreko glamour guztiarekin itzuli da. Zinemako Arte eta Zientzien Akademiak beste behin antolatu du zinema munduko zitarik garrantzitsuenetakoa. Edizio guztietan bezala, estatuatxoak prest daude dirdira egiteko.

Hollywoodeko Dolby antzokian elkartuko dira "zelebritiak" igande honetan, martxoak 27 (martxoaren 28ko 01:00ean Euskal Herrian). Regina Hall, Amy Schumer eta Wanda Sykes aktore eta umoristek gidatuko dute gaua. Hainbat abeslarik bikainek girotuko dute izarren gaua; besteak beste, Beyonce, Billie Eilish, Sebastian Yatra eta Reba McEntirek. Kantu original onena kategoriara izendatutako pieza bana abestuko dute.

Alberto iglesias, soinu-banda onenen artean

Guztira, 120 hautagai lehiatuko dira aurtengo 23 kategorietako estatuatxoak irabazteko. Sarietako izendapenak otsailean aurkeztu zituzten. Besteak beste, Alberto Iglesias musikari donostiarra soinu-banda onenaren saria irabazteko hautagaietako bat da, "Madres paralelas" Pedro Almodovarren filmerako egindako lanagatik. Harekin batera lehiatuko dira Hans Zimmer ("Dune"), Nicholas Britell ("Don't look up"), Germaine Franco ("Encanto") eta Jonny Greenwood ("The power of the dog").

Hona hemen Oscarretako kategoria nagusiak eta izendapenak:

Film onena

"Belfast" (Laura Berwick, Kenneth Branagh, Becca Kovacik eta Tamar Thomas ekoizleak)

"Coda" (Philippe Rousselet, Fabrice Gianfermi eta Patrick Wachsberger)

"Don't look up" (Adam McKay and Kevin Messick)

"Drive my car" (Teruhisa Yamamoto)

"Dune" (Mary Parent, Denis Villeneuve and Cale Boyter)

"King Richard" (Tim White, Trevor White and Will Smith)

"Licorice pizza" (Sara Murphy, Adam Somner eta Paul Thomas Anderson)

"Nightmare Valley" (Guillermo del Toro, J. Miles Dale eta Bradley Cooper)

"The power of the dog" (Jane Campion, Tanya Seghatchian, Emile Sherman, Iain Canning eta Roger Frappier)

"West side story" (Steven Spielberg eta Kristie Macosko Krieger)

Atzerriko film onena

"Drive my car" (Japonia)

"Flee" (Danimarka)

"È stata la mano di Dio" (Italia)

"Lunana: A Yak in the Classroom" (Bhutan)

"The Worst Person in the World" (Norvegia)

Zuzendari onena

Jane Campion ("The power of the dog")

Ryûsuke Hamaguchi ("Drive My Car")

Kenneth Branagh ("Belfast")

Paul Thomas Anderson ("Licorice Pizza")

Steven Spielberg ("West Side Story").

Aktore onena (emakumezkoak)

Jessica Chastain ("The Eyes of Tammy Faye")

Olivia Colman ("The Lost Daughter")

Penélope Cruz ("Madres paralelas")

Nicole Kidman ("Being the Ricardos")

Kristen Stewart ("Spencer")

Aktore onena (gizonezkoak)

Javier Bardem ("Being the Ricardos")

Benedict Cumberbatch ("The power of the dog")

Andrew Garfield ("Tick, Tick… Boom!")

Will Smith ("King Richard")

Denzel Washington ("The tragedy of Macbeth").

Bigarren mailako aktoreei dagokienez, Judi Dench ("Belfast"), Jessie Buckley ("The lost daughter"), Ariana DeBose ("West Side Story"), Kristen Dunst ("The power of the dog") eta Aunjunue Ellis ("King Richard") izendatu dituzte emakumezkoen sailean; gizonezkoenean, berriz, Ciarán Hinds ("Belfast"), Troy Kotsur ("Coda"), J. K. Simmons ("Being the Ricardos") eta Jesse Plemons eta Kodi Smit-McPhee ("The power of the dog").


Foru Aldundiak higiezin bat erosiko du Laudion, desgaitasun intelektuala duten pertsonentzako egoitza bat eta eguneko zentro bat hartzeko bertan

Lokalak erosteko lehiaketa egin du, 2.175.000 euroko gehieneko prezioan. Baliabide berriak 16-18 plaza izango ditu lagundutako etxebizitzan, eta 15 plaza eguneko zentroan.

Foru Gobernu Kontseiluak atzoko bileran onetsi du Laudion higiezin bat edo batzuk eskuratzeko lizitazioa, Aiarako Kuadrillan desgaitasun intelektuala duten pertsonentzako egoitza bat eta eguneko zentro bat hartzeko bertan. Baliabide berriak 16-18 plaza izango ditu lagundutako etxebizitzan, eta 15 plaza eguneko zentroan.

Baliabide berri horiek kolektibo horietako pertsona gehiagori eman ahal izango diete arreta; izan ere, eskualdean dauden etxebizitza lagunduak ahalik eta gehien okupatuta daude, eta kuadrillako herrietan ez dago eguneko zentrorik.

Higiezina erosteko gehieneko prezioa 2.175.000 milioi euro izango da, eta zati handi bat Next Generation EU funtsek finantzatuko dute, Berreskuratze, Eraldaketa eta Erresilientzia Planaren esparruan, eta baita Aiaraldea Eskualderako Berehalako Jarduera Planagatik ere. Esleitzeko irizpide gisa, prezioaz gain, higiezinaren berezko ezaugarriak baloratuko dira, zehazki, herri barruan kokatuta egotea eta lortu nahi den helbururako egokia izatea.

Horrela, dagoeneko berrituta dagoen higiezin bat erosi nahi da, giltza eskura, proiektuaren beharretara egokitua eta bi baliabideak batera hartzeko modukoa. Beste irizpide bat da Laudioko erdigunean kokatuta egotea, aukera eman dezan, alde batetik, adimen desgaitasuna duten erabiltzaileak komunitatean integratzeko, eta, bestetik, azpiegiturez baliatzeko eta zonako zerbitzuetan jarduerak egiteko.

Gainera, erabiltzaileen ezaugarriak kontuan hartuta, irisgarria izan beharko du, eta eguneko zentrorako sarbideak zuzena izan beharko du, kaletik bertatik.


Nerabezaroa eta horri lotutako gaiak izango dituzte hizpide aurtengo Guraso Eskoletan

Guztira, bost saio eskainiko dituzte Guraso Eskolen barruan. Aurreneko bi saioetan, nerabezaroaz eta nerabetasunaz hitz egingo dute Harremank eta Orekaguneko kideek, hirugarrengoan sare sozialez, horien arriskuez eta aukerez hitz egingo dute Hazkundeko adituek, eta laugarrengoan drogak eta substantzien kontsumoa izango dute hizpide Ortzadarreko profesionalek. Bosgarren eta azken hitzordua nerabeen gurasoekin solasean aritzeko saioa izango da, eta Gazteria Saileko hezitzaileek dinamizatuko dute. Hitzaldiak doakoak eta irekiak izango dira.

Nerabezaroa izango dute aztergai Azpeitiko Udalak aurtengorako antolatutako Guraso Eskoletan. Azken hilabeteetan herriko nerabeen gurasoen zalantzak eta kezkak jasota eta horiek kontuan izanda, lau hitzaldi antolatu dituzte hainbat gai jorratzeko. Bosgarren saio bat ere izango da, nerabeen gurasoekin hitz egiteko. Bestek beste, seme-alabekin izan beharreko komunikazioa, sare sozialen aukerak eta arriskuak eta drogen eta substantzien kontsumoa izango dituzte hizpide hitzaldietan.

Leire Goenaga Azpeitiko Udaleko zinegotziak azaldu duenez, badira urteak gurasoei zuzendutako hitzaldiak antolatzen direnetik. Aurten, ordea, nerabezaroa jarri dute erdigunean, eta hori da "berezitasuna": "Nerabezaroa garai ederra bezain korapilatsua da nerabeentzat, gurasoentzat zein etxekoentzat. Aldaketa askoko fase bat da. Hori dela eta, otsailean gurasoekin egindako saioetan jasotako kezkak eta proposamenak kontuan hartuta antolatu ditugu aurtengo Guraso Eskolak". Azpeitiko ikastetxeetan hainbat formakuntza eskaintzen dituzten profesionalek eskainiko dituzte saioak.

Solasaldien inguruko xehetasunak

Guztira, bost saio eskainiko dituzte Guraso Eskolen barruan. Aurreneko bi saioetan, apirilaren 25ean eta maiatzaren 2an, nerabezaroaz eta nerabetasunaz hitz egingo dute Harremanakeko Mireia Agirrek eta Orekaguneko Luis Legorburuk. Horietan, aldaketa psikoemozionalak, atxikimenduaren teoria, etapa ebolutiboa, gurasoen eta nerabeen harremana zein komunikazioa landuko dituzte, besteak beste.

Hirugarren hitzaldian, maiatzaren 9akoan, sare sozialez, horien arriskuez eta aukerez arituko da Hazkundeko Maddi Oteiza. Sare sozialen erabileraz eta horien ondorioez solastu ez ezik, gurasoei gaur egungo sare sozialen inguruko xehetasunak eta azalpenak eskainiko dizkie Oteizak, gurasoek "ezagutza gehiago" eskura dezaten.

Laugarren hitzaldia maiatzaren 16an izango da, eta drogak eta substantzien kontsumoa izango da hizketagai. Ortzadarreko Estibaliz Ansotegi arituko da gidari. Ansotegik adikzioen eta prebentzioaren alorrezko oinarrizko kontzeptuak azalduko ditu, substantziek nerabeen eta gazteen artean duten eraginari buruzko datuak eskainiko ditu eta arazo ez bihurtzeko hainbat gako eskainiko dizkie gurasoei.

Bosgarren eta azken hitzordua maiatzaren 31ean izango da, eta nerabeen gurasoekin solasean aritzeko saioa izango da. Gazteria Saileko eta Gaztelekuko hezitzaileek dinamizatuko dute. Horiek aurreratu dutenez, gurasoen kezkak eta hausnarketak entzutea da saioaren xedea, eta maiatzaren 31koa horretarako "aukera polita" izango dela adierazi dute.

Hitzaldi guztiak 18:00etan hasi eta 19:30 aldera amaituko dira, eta Azoka Plazako aretoan izango dira. Doakoak eta irekiak izango dira, eta sustatzaileek horietan parte hartzeko deia egin dute.

Hona hemen Guraso Eskolen egitaraua osorik:

Apirilak 25: Nire seme-alaba aldatu egin da eta ez dakit zer egin hitzaldia, Mireia Agirreren (Harremanak) eta Luis Legorbururen (Orekagune) eskutik.

Maiatzak 2: Komunikazioa gure seme-alabekin hitzaldia, Mireia Agirreren (Harremanak) eta Luis Legorbururen (Orekagune) eskutik.

Maiatzak 9: Sare sozialen munduan murgildu nahi? hitzaldia, Maddi Oteizaren (Hazkunde) eskutik.

Maiatzak 16: Substantzien kontsumoa. Zer egin dezake familiak? hitzaldia, Estibaliz Ansotegiren (Ortzadar) eskutik.

Maiatzak 31: Nerabeen gurasoekin solasaldia, Gaztelekuko hezitzaileen eskutik.


Xabier Arruti: "Nabarmentzekoa da azokak sustatzeko egiten ari garen lana"

Baserria "etengabeko krisian" dagoela esan arren, garai berrietara "egokitzen" jakin duen sektorea dela dio. Hainbat elkarterekin bildu, eta haien beharrei erantzuten saiatzea du eguneroko ogia.

Xabier Arruti. (Ainitze Agirrezabala) Ekonomia ikasi zuen Bilbon, Sarrikon, eta, gero, Landa Garapenari eta Nekazal Elikagaiei buruzko masterra egin zuen Xabier Arrutik (Beizama, 1968). Ikasketak bukatu zituenetik, "sinesten dudan eta gustatzen zaidan horretan" lana egiteko abagunea izan du. Lehenbizi, Etorlur eta Itsasmendikoi elkarteetako kudeatzailea izan zen, eta duela bi urtetik Gipuzkoako Foru Aldundiko Nekazaritza eta Landa Garapeneko zuzendari nagusia da. Zer ardura dagozkio zure karguari? Gipuzkoako lehen sektoreari erantzuten diogu, baina baita landa garapenari ere: azpiegiturak, baserri bideak, ur hornidurak, garraioa... Eusko Jaurlaritzaren, Foru Aldundiaren eta udalen artean banatuta daude eskumenak, baina erakunde guztien arteko elkarlana garrantzitsua da oso. Orain bi urte, kargua hartzean, sektoreko elkarteekin bildu ginen, haien kezkak, erronkak eta hutsuneak ezagutzeko, eta horiei erantzuten saiatzen ari gara. Azken bi urteotako zer balorazio egiten duzu? Balorazio positiboa egiten dut. Nik beti esaten dut nekazaritza zuzendariarena dela alkate baten karguaren antz gehiena duen ardura. Jendearekin zuzeneko harreman handia dugu. Hori ona da oso gertutik bizi dugulako errealitatea, baina, aldi berean, pazientzia eta dedikazio handia eskatzen ditu. Beizamako Urki baserrikoa zara izatez. Egun, zer harreman duzu baserri munduarekin? Zuzena. Anaiak eta biok Basatxerri eusko labeleko 130 txerri ditugu jaiotetxean, Urkin. Duela hamar urte inguru, Itsasmendikoiko arduraduna izan nintzen, eta bi proiektu jarri genituen abian: landako oiloen arrautzen ekoizpena eta txerriak libre haztea. Azken proiektu horrek bere garapena izan zuen, eta hortik sortu zen Basatxerri elkartea. Gaur egun, EAEko eta Nafarroako 30 bat ekoizle gara. Baserria eta nekazaritza mundua gainbehera doazela sarri entzun dugu. Zer arrazoi daude krisi horren atzean? Nik erlatibizatu egingo nuke gainbehera hori. Industrializazioarekin, 1960ko eta 1970eko hamarkadetan hasi eta tantaka, landa ingurutik hirira joan zen jendea. Baserriaren exodoa deitu zitzaion. Horregatik esaten da nekazaritza etengabeko krisi estruktural batean dagoela. Eta neurri batean hala da, baina krisiak gertatu direnero nekazaritzak garai berrietara egokitzen jakin du. Garai batean nekazaritza autokontsumorako zen, baina denborarekin baserriak beste dimentsio bat hartu du, eta orain ja merkaturatu egiten da. Horrez gain, nekazaritzaren inguruan jarduera dibertsifikatzeko landa turismoak eta beste hainbat jarduera asmatu dituzte. Bertako produktuen kontsumoa sustatzeko zer neurri hartzen dituzue? Hor nabarmentzekoa da azokak sustatzeko egiten ari garen lana. Landa garapen elkarteekin hitzarmenak ditugu sinatuta, Urkomerekin kasu, eta diruz laguntzen ditugu haien proiektuak. Urola Gustagarri, esaterako, bertako produktuen kontsumoa sustatzeko Foru Aldundiak lagundutako ekimena da. Horrelako egitasmo dezente ditugu Gipuzkoan. Horrez gain, gizartea sentsibilizatzen ahalegintzen gara, bertako produktuak kontsumitu ditzan. Zein dira etxeko elikagaiak kontsumitzearen onurak? Osasun ikuspegitik, bermatutako produktuak dira, eta zaporeari dagokionez beste kalitate bat dute. Eta jendeak kontzientziatu behar du bertako haragia edo tomatea erosita hemengo baserritarrei laguntzen ari zarela, eta, beraz, Gipuzkoako zure paisaiaren alde lanean ari zarela. Zein dira hemengo produktuen ekoizpena eta landa garapena sustatzeko neurri nagusienak? Batetik, sektoreak lortu behar duena da proiektuak iraunkorrak eta errentagarriak izatea. Horrez gain, garrantzitsua da baserritarrek ekoizten dutena merkaturatzeko sektorea egituratzea, merkatuan produktua posizionatzeko. Azalera handiko supermerkatuak ditugu, eta haiek eskatzen dute produktua urte osoan saltzeko aukera izango dutela bermatzea. Eta hori lortzen da baserritarrak beren artean elkartu eta egituratuta. Zentzu horretan, egun batean batek eskaini ezin duena besteak ematen du. Horren adibide da Basatxerri elkartea. 30 kide gara, eta gure produktua egituratuta dagoenez, Eroski, Super BM eta halako supermerkatuetan sartzeko aukera dugu. Herritarrak kontzientziatuta daude bertako elikagaiak kontsumitzearen garrantziaz? Oraindik lan asko dugu egiteko. Ahoa betetzen zaigu ikurrina duten eta ‘euskal’ jartzen dieten produktuekin, baina guztioi gustatzen zaigu bidaiatzea, janzteari ere garrantzia handia ematen diogu, eta erosteko garaian azalera handiko saltokietara eta merkera jotzeko ohitura dugu. Zeintzuk dira bertako ekoizpenaren etorkizuneko erronkak? Lur eza eta sailak oso zatituta izatea arazo handiak dira gaur egun. Beraz, erronkak dira lurren kudeaketa, gazte berriak sektorean sartzea eta haiei erraztasunak ematea. Eta hori errentagarritasunarekin erabat lotuta dago. Errazena da sektorean sartuko diren gazte berriak baserritarren seme-alabak izatea, eta horretarako nahitaezkoa da ilusio hori gurasoengandik seme-alabengana edo beste belaunaldiengana transmititzea. Bestela, hondoratzen ari den itsasontzia bezala da. Arratoiak ere ihes egiten ari badira, nor igoko da ontzira? Elikagaien etorkizuna zer-nola ikusten duzu urte batzuetara? Elikadura osasuntsua gero eta garrantzia handiagoa hartzen ari da, eta jendea ere kontzientzia hartzen ari da. Hemen produktu ona ekoizten dugu, oro har, eta azokak sustatzea ondo dago, baina hor dagoen arriskua da pikarokeria. Murtziatik ekarritako tomateari ikurrina duen etiketa jarri eta produktu hori bertakoa den ala ez ziurtatzen duen kontrol sistemarik ez badago, egundoko iruzurra da hori. Hori da dugun beste erronka.


"Lehendabiziko egunean nahiko ondo!"

Peru Goikoetxea Irisarrik eta Cristobal Goikoetxea Galarzak ohitura bat berreskuratu dute berriki Urdiainen: ezkila errepikak.


Korporazioa, prozesioa eta meza San Inazio eguna hasteko

10:00ak ondo jota zirela hasi dira Udal Musika Banda eta Izarraitz txistulari taldea kalejiran, atzetik udal ordezkariak zituztela. Prozesioa egin dute hainbat lagunek Alde Zaharrean segidan, eta gero, meza izan da Soreasuko Sebastian Donearen parrokian. Ekitaldi instituzionalak eta elizkizunak bukatuta, askotariko ekitaldiak izango dira egun osoan zehar.

Eguraldi zoragarriarekin argitu du San Inazio egunak. Bezperako ajeari aurre eginez, herritarrak kalera atera dira goizetik, nahiz eta atzoko jendetzarik ez den izan eguneko lehen orduetan. 10:00ak ondo jota zirela hasi dira Udal Musika Banda eta Izarraitz txistulari taldea kalejiran, atzetik udal ordezkariak zituztela. Hain zuzen, Nagore Alkorta alkatea eta Leire Goenaga alkateordea nahiz EAJko zinegotziak korporazioan joan dira Soreasuko Sebastian Donearen parrokiara; agintaldi berriko udalbatzako kideen lehen San Inazio eguna izan da.

Hara iritsita, hainbat herritar ziren elizaren atarian prozesioa hasteko zain, eta San Inazioren zein ama birjin Sortzez Garbiaren irudiak atera dituzte parrokiatik Alde Zaharrera. Prozesioa egin dute hainbat lagun eliztarrek, baita Fernando Prado Donostiako gotzainak, Kepa Susperregi errektoreak eta Jesusen Lagundiko apaiz hainbatek ere, eta kalez kale ibilita, horiek berriro parrokiara itzuli dira, mezara. Elizkizunean Parrokiako eta Julian Barrenetxea abesbatzetako kideek parte hartu dute, Javier Alberdiren gidaritzapean, eta Ignacio Arakistain arduratu da organoa jotzeaz.

Ekitaldi instituzionalak eta elizkizunak ez dira izango, baina, San Inazio eguneko egitasmo bakarrak. Bigantxak ere izan dira eguerdian Done Jakue kalean, eta ondoren, Udal Musika Bandak kontzertua eskainiko du Sanagustin kulturgunean. Arratsaldean, berriz, gaztetxoentzako karaokea, Tio Teronen Semeak taldearen emanaldia, zezenketa eta abar izango dira, eta gauean musikaren txanda izango da; besteak beste, Checkboyz, Puro Relajo, Chambao eta Istilu taldeek eskainiko dituzte kontzertuak. Pilota partida profesionalak ere izango dira Izarraitzen, eta su artifizialen emanaldia ere bai, festetako bigarrena eta azkena.

Hemen gaur arratsaldeko eta gaueko festa egitaraua:

17:30. Bigantxan, Done Jakue kalean.

17:30. Zezenketen kontrako elkarretaratzea, zezen plazaren atarian.

18:00. Gaztetxoentzat karaokea, Matxinada plazan.

18:30. Zezenketa, zezen plazan.

18:30. Tio Teronen Semeak taldearen Festamentua dantza emanaldia plazan.

19:00. Oria txarangaren kalejira, Landetatik hasita.

20:00. Etxera jantokiaren irekiera.

20:30. Parrillada, plazan.

22:00. Checkboyz taldearen kontzertua, txosnagunean.

22:00. Puro Relajo taldearen emanaldia Olazko Andre Mariaren plazan.

22:00. Eskuzko pilota partida profesionalak, Izarraitz pilotalekuan.

23:00. Su festa, Izarraizko Atea parkean.

23:30. Chambao taldearen kontzertua, plazan.

00:30. Mehatxuka taldearen kontzertua, txosnagunean.

02:00. Istilu taldearen kontzertua, txosnagunean.


Aloñamendi garaitu zuten hernaniarrek

38-33 irabazi zuen mutil seniorren taldeak. Jubenil mutilek, berriz, 38-29 galdu zuten Leizaranen aurka.

Partiduz jositako jardunaldia izan da asteburukoa. Hori bai, emaitzak, oro har, ez dira onak izan Hernaniko taldeentzat. Izan ere, mutil seniorren eta infantilen taldeak ez ezik, gainerako guztiek porrota jaso dute.

Gipuzkoako bigarren mailan, hernananirrek 38-33 garaitu zuten Aloñamendi. Partidu bikaina izan zen, lehia bizikoa, fin aritu baitziren aurkariak ere. Nolanahi ere, etxean jokatzeak abantaila eman zien Hernanikoei, eta garaipena lortu zuten, azkenean. Horrekin, bosgarren postua betetzen dute une honetan, sailkapen orokorrean.

Derbian, Mundarro garaile

Kadete mailan, derbia izan zen larunbat arratsaldean, Mundarroren eta Hernaniren artean. Astigarragan jokatu zen norgehiagoka, eta oso parekatua izan zen, gainera. Bi taldeek gogor heldu zien emaitzari, eta, azkenean, 21-20 itxi zen markagailua, moreen alde.


'Super Astea' kanpaina jarriko du martxan datorren astean Azkoitiko Herrixen merkatari elkarteak

Azaroaren 27an egingo dute zozketa merkatari elkartekoek, eta irabazleak 500 euroko bonoa gastatu beharko du hurrengo egunean, azaroaren 28an.

Azkoitiko Herrixen merkatari elkarteak Super Astea kanpaina berria jarriko du martxan datorren astean. Azaroaren 23tik 27ra bitartean, Herrixen elkarte barruko saltoikietan erosketak egiten dituzten bezeroek papertxo bat betetzeko aukera izango dute saltokian bertan, eta hori dendako kutxan sartu beharko dute gero.

Merkatari elkarteak jakinarazi duenez, azaroaren 27an, arratsaldean, zozketa egingo dute, eta han elkarte barruko saltoki baten izena aterako dute. Elkarteko arduradunak zozketan ateratako saltokira bertara joango dira segidan, eta dendako kutxan dagoen papertxo bat aterako dute, bezero irabazlearen izena ezagutzeko.

Herrixenek azaldu du "oso garrantzitsua" izango dela azaroaren 27an telefonoari adi egotea, izan ere, irabazleari egun horretan bertan deituko dio merkatari elkarteak, 500 euroko erosketa txartela egokitu zaiola esateko. Irabazleak, azaroaren 28an, larunbata, gastatu beharko du 500 euroko bonoa, gutxienez elkarteko hiru saltoki desberdinetan.


Garagartzarantz: A eta B ibilbideak aukeran

2023-2024 ikasturte berriari eskaintza berriaz eman diogu hasera, iraupen eta exijentzia ezberdineko bi ibilbide zure esku. Jarraitu irakurtzen Sasoibide blogean.


48ko Uztaren omenaldia herriko bost apaizi

80 urte bete dituzten bost apaizi omenaldia.


Egun osoko festa ospatu dute Buruntzako auzoan, San Roke egunean

Gaur San Roke eguna izanik, jai egitarau bete-betearekin gozatu dute Buruntzako auzotarrek eta bertara hurbildu diren gainerako lagunek, Jai Batzordeak antolatuta. Olagaineko txistularien kalejira, meza, Mendiluze eta Laburu bertsolariak, Soka dantza, hamaiketakoa, toka txapelketa, bazkaria, erromeria... Egun handia argazki bilduma zabalaren eta hainbat bideoen eskutik ikusteko aukera, klik batera:

Honatx, zehatz, zeintzuk izan diren egitaraua osatu duten ekitaldiak:

10:30 Olagain txistularien kalejira auzoan barrena.

11:00 Meza auzoko hildakoen alde, San Martin eliza zenaren aztarnen inguruan. Kantari, bertsolariak.

11:30 Soka dantza, txistularien, Urkikoen dantzarien eta auzotarren eskutik.

11:30 Euskaraldiaren txokoa.

12:00 Bertsolariak: Aitor Mendiluze eta Agin Laburu.

12:45 Toka txapelketa.

13:30 Bazkaria Gaztañagan. Aitor Mendiluze eta Agin Laburu bertsolarien saioa.

18:00-20:00 Erromeria Elustondo anai-arreben eskutik.


[BIDEOA]: Gure Zirkua ikuskizunerako sarrerek badituzte irabazleak

ANBOTOk Gure Zirkua ikuskizunerako sei sarrera zozkatu ditu, bi sarrera hirukoitz.

Sarituak Matxalen Abaitua eta Leire Pagonabarraga izan dira. Zorionak!


Gaur, uztailak 17, Tolosaldean zer?

Alegiako jaiak, udako oporrak, solasaldia, erakusketak eta gehiago, gaurko eskualdeko agendan.

Astelehena, uztailak 17

09:00

Alegiako Jaiak Alegia

09:00. Jubilatuek antolatutako mendi ibilaldia. 09:30. Eider eta Maider trikitilariek alaituriko diana. 11:00. Jubilatuentzat hamaiketakoa. Bukaeran. Bingoa, jubilatuentzat. 11:00-14:00. Haur parkea eskolako patioan. 18:30. Apar festa. 18:30. Herritarren arteko toka txapelketa plazan. 19:30. Joxe Mendizabalekin erromeria. 21:00. Zahagiardoa plazan. 22:00. Sutarri dantza taldearen emanaldia plazan. Ondoren. Dantzaldia Joxe Mendizabalen eskutik. 00:00. Txintxarrua eta jaiak agurtuko dituzte.

16:00

Udako oporrak Ikaztegieta

12-17 urte arteko gazteei zuzendurik. Altxorraren bila.

16:30

Odola ematea Tolosako kultur etxea, Tolosa

Tolosako odol emaileei zuzendutako hitzordua. Aldez aurretik txanda hartzea ezinbestekoa da: 943 00 78 85 (900 303 404).

18:30

Solasaldia Tolosako kultur etxea, Tolosa

Itaiak antolatutako solasaldia. 'Emakumeon erreprodukzioaren merkantilizazioa: alokairu sabelak eta bestelako fenomenoak'. Ondoren merienda egongo da.

19:00

Txartel salmenta Zubiaurreko terraza, Ibarra

Kuadrilla eguneko bazkarirako txartelen salmenta.

Erakusketa. 'La tartana' Topic, Tolosa

Titereszenaren barruan, 'La tartana' erakusketa. Erakusketa honen helburua txotxongiloen artea La Tartana konpainiak sortutako unibertsoen bidez hurbiltzea da. Erakusketak funtsean interaktiboa eta dinamikoa izan nahi du.

Erakusketa. Ur Mara Ur mara, Alkiza

Iñaki Epelde, Koldobika Jauregi eta Jose Luis Longaronen erakusketa.

Zumardia. Piragua ikastaroa Tolosa

Zumardiak antolatutako piragua ikastaroa. Udan zehar hainbat talde osatuko dira. Arratsaldez, ekainaren 5etik 9ra; ekainaren 12tik 16ra eta ekainaren 19tik 23ra. Goizez, ekainaren 26tik 30era; uztailaren 3tik 7ra; uztailaren 10etik 14ra; uztailaren 17tik 21era eta uztailaren 24tik 28ra.

Erakusketa. Pintura Berrobi

Pintura ikastaroko ikasleen erakusketa, udaletxeko sarreran.

Zumardia. Mendi bizikleta ikastaroa Tolosa

Zumardiak antolatutako mendi bizikleta ikastaroa. Uda osoan zehar hainbat talde antolatuko dira: ekainaren 26tik 30era; uztailaren 3tik 7ra; uztailaren 10etik 14ra; uztailaren 17tik 21era eta uztailaren 24tik 28ra.

Zumardia. Natur kirol goiz pasa Tolosa

Zumardiak antolatutako natur kirol goiz pasa. Talde giroa sustatzea, jolas eta ariketa zuzenduen bidez kirol ezberdinak sendotzea da helburua. Piragua, orientazioa, trail mendia, slackline, bizikleta eta ginkana jorratuko dituzte. Udan zehar hainbat talde antolatuko dituzte: ekainaren 26tik 30era; uztailaren 3tik 7ra; uztailaren 10etik 14ra eta uztailaren 17tik 21era.

Zumardia. Paddle surf ikastaroa Tolosa

Zumardiak antolatutako paddle surf ikastaroa. Arratsaldez. Udan zehar hainbat talde osatuko dira: ekainaren 26tik 30era; uztailaren 3tik 7ra; uztailaren 10etik 14ra eta uztailaren 17tik 21era.

Oporretan euskaraz udaleku irekiak Zizurkil

Oporretan euskaraz udaleku irekiak. 2011-2019 urteen artean jaiotako umeentzat.

09:30

13:00

Udaleku irekiak Elduain

3-14 urte bitartekoei zuzenduriko udaleku irekiak.

10:00

13:00

Udako goizak lagunartean Berastegi

2011-2020 bitartean jaiotakoentzat.

10:00

13:00

Udaleku irekiak Albiztur

3-12 urte bitarteko haurrentzat.

10:00

13:30

Biblioporrak Tolosako haur liburutegia, Tolosa

Biblioporrak txokoa 0-16 urte bitarteko haur eta gazteei zuzendutako ipuin eta liburuz osatuta dago eta haur liburutegiko 3. solairuan egongo da iraileko azken egunera arte.

10:00

13:00

Uda 2023 ekintzak Bidania-Goiatz

Uda 2023 ekintzak, Bidania-Goiazko Udalaren eskutik. 3-14 urte bitarteko haurrei zuzendurik.

Erakusketa. 'Begiradaren jolasa' 3 taberna, Tolosa

'Begiradaren jolasa' argazki eta marrazki erakusketa. Olatz Aguado eta Jon Basualdo.

Erakusketa. Olivia Sanchez Ilargi taberna, Tolosa

Olivia Sanchezen erakusketa.

09:30

13:00

Udalekuak Amasa-Villabona

Udaleku irekiak antolatu ditu Amasa-Villabonako Udalak HH2 eta LH4 urte arteko gaztetxoentzat.

10:00

12:00

Ikastaroa Tolosa

Tolosaldea Arraun Klubaren arraun ikastaroa. Hegalak, piraguak eta batelak erabiliko dituzte.

10:00

13:00

Udaleku irekiak Lizartza

Udaleku irekiak 2023. 2012-2020 urte bitartean jaiotako haurrentzat.

Erakusketa. 'Txotxongilo iberiarra' Topic. Anbigu aretoa, Tolosa

Tolosako txotxongilo museoari oso modu berezian lotuta egon diren eta dauden konpainien kartel eta txotxongiloez osatutako bilduma bat da. Besteak beste, Titiriteros de Binéfar, La Fanfarra, Jordi Bertran, La Tía Norica, Txotxongillo taldea, Búho Maravillas, Retablo de figurillas, Anita Maravillas, Bihar Txotxongilo Antzerkia, L`Estaquirot, Teatro de Marionetas de Oporto eta Bonecos de Santo Aleixo konpainien lanak ikusgai izango dira.

09:00

11:00

Kz Gunea. Oinarrizko formakuntza Kz Gunea. Rondilla, 34, Tolosa

Aurrez aurrekoa. 'Oinarrizko interneta. Nabigatzen eta posta elektronikoak bidaltzen ikasi'. 20 ordu. Gaztelaniaz.

Ikastaroa Tolosa

Oinarrizko erlezaintza ikastaroa. Bizziz eta Balerdipeko erleak. Ikastaroan erlearen lanaren, erlezaintzarako material ezberdinen eta erleen oinarrizko maneiuaren inguruan ariko dira. 12 orduko ikastaro teoriko eta praktikoa izango da. Uztailak 14 eta 21. Teoria. 17:00-19:00 artean. Tolosako Bizziz dendan. Uztailak 15 eta 22. Praktika. 15:30-19:30 artean. Bedaioko Balerdipeko erlategian. 90 euro.


Monjardingo gaztelura eta upategi batera bisita

IDIAZABAL // Idiazabal Kirol Elkarteko Mendi Sailak antolatuta, Deio-Monjardingo gaztelura irteera egingo dute izena eman duten hamaika lagunek, larunbatean. Herriko plazatik 08:00-etan irtengo dira. Villamayor de Monjardin inguruan bi ordu eta erdiko mendi ibilaldia egingo dute. Gaztelua bisitatu ondoren, Castillo de Monjardin upategian bisita gidatua egingo dute, eta bertan dastatze-menua bazkalduko dute. Egun osoko irteera izango da. Iluntzean itzuliko dira.


Zapatuan jokatuko dituzte Uribe Kostako Bertsolari Txapelketako finalaurrekoak eta finala

Zapatuan izendatuko dute aurtengo Uribe Kostako Bertsolari Txapelketako irabazlea. Finalaurrekoak Algortan zehar egingo dituzte 12:00etatik aurrera; aldiz, finala iluntzean egingo dute, 21:30ean Azebarri kultur elkartean.

Apirilaren 2an egingo duten lehen finalaurreko saioa Saniko tabernan egingo dute, 12:00etan, Peru Vidal, Imanol Uria, Inazio Vidal eta Xabi Sainz de la Maza bertsolariakaz. Bigarren finalaurreko saioa Patxeko tabernan izango da, 16:30ean, Jone Uria, Arrate Illaro, Naroa Torralba eta Aritz Landetaren parte hartzeagaz. Azkenik, hirugarren eta azken finalaurrekoa Villamonte tabernan izango da, 18:30ean, Unai Mendiburu, Kerman Diaz, Paule Loizaga eta Peio Lago bertsolarien parte hartzeagaz.

Uribe Kostako Bertsolari Txapelketako irabazlea erabakitzeko finala Azebarri kultur elkartean egingo dute 21:30ean hasita.

Hurrengo larunbatean, apirilaren 2an, #UKBT2022 ko finalaurrekoak jokatuko dira Algortan:

- 12:00 Saniko taberna

- 16:30 Patxeko taberna

- 18:30 Villamonte taberna

Finala 21:30ean izango da @azebarri elkartean#bertsolaritza @BBertsozale @bizkaie @HirukaEus @bilbohiria https://t.co/e0axpjYcqx — ALBE (@albertsolari) March 25, 2022


‘Zientzia eta Xakea: Konexio Infinituak’ topaketa antolatu dute

Urriaren 9tik 11ra Zientzia eta Xakea: Konexio Infinituak topaketa egingo dute, Donostia International Physics Center-ek (DIPC) eta Eureka! Zientzia Museoak antolatuta, Gros Xake Taldearen laguntzarekin. “Zer lotura dago xakearen, azken belaunaldiko roboten, alzheimerraren eta neutrinoen artean? Zer eginkizun dute emakumeek xakean? Zer irakats diezaguke literaturak edo argazkilaritzak milaka urteko joko honen inguruan? Islada al daiteke zientzia xake-taulako 64 laukietan?”. Gogoeta horiei eta beste hainbati helduko diete.

Hiru eguneko ekitaldiak xakearen, zientziaren, argazkigintzaren, literaturaren, eta hezkuntzaren arloko gonbidatu ezagunak bilduko ditu, diziplina horien arteko lotura harrigarriei buruz gogoeta egiteko. Programazioa osorik helbide honetan topatuko duzue.


[Eguneratua] Ireki dute N-634 errepidea, eta autoak normaltasunez ari dira joan-etorrian

07:35ak aldera ezbeharra izan da zubian, N-634 errepidean bi autok elkar jo eta gero. Errepidea itxita egon da ia ordubetez, eta ilara luzeak egon dira herritik ateratzeko, istripua gertatu eta hurrengo hamabost minutuetan.

07:35ak aldera, bi autok elkar jo dute herriko sarreran, zubiaren parean.

Horren ondorioz, herritik ateratzen ari ziren autoek gelditu egin behar izan dute, eta azaldu dutenez, trafikoa geratuta egon da hamabost minutuz. Gero, hamabost minutura, Dike aldeko semaforoan Donostialdera zihoazen autoeei joaten uzten hasi dira.

N-643 errepidea ia ordubete egon da itxita bi noranzkoetan, ezbeharra gertatu den tokian.


"Harria lantzeko pazientzia behar da; akaberak eskuz egiteko, batez ere"

Jon Martínez Mendiolan (Abadiño) bizi da azken 12 urtean. Hargina da 25 urte zituenetik, eta bizi den baserria berak egindakoa da, berak landuriko harriagaz. Azken urteetan kedar-garbitzaile lanetan ere badabil, bazkide bategaz Surarte enpresa sortu eta gero.

Zein lan egiten duzu hargin lez?

Baserrietan edo eraikuntzetan ipintzeko harria lantzen dut. Horrez gainera, beheko suak edo sutondoak, familia armarriak, estelak… egiten ditut. Azken 22 urtean horretan nabil; baina, orain, harria lantzen baino ez dut lan egin gura, benetan gustatzen zaidan horretan.

Kedar-garbitzailea ere bazara.

Hala da, bai. Gainera, lan horrek aukera eta denbora ematen dizkit harria lantzeko, lan asko dugun arren. Baserrietako suteen atzean, gehienetan, zuhurtziagabekeria txikiak daude. Tximiniak ez dira garbitzen urteetan, eta, ondorioz, suteak sortzen dira.

Eta kedar-garbitzaileak ez zarete asko.

Hala da, eta aurkitu zitekeen lanik zikinena ere bada, harginarena lez (barrez). Baina asko gustatzen zaizkit biak, eta, nire kasuan, hartu-eman estua dute. Beheko su asko ipini dut eta askotan galdetu didate ea tximiniak garbitzeko inor ezagutzen nuen. Ezagutzen nuen kedar-garbitzaileari lana pilatzen hasi zitzaion eta, azkenean, ni ere lan horretan hasi nintzen. Bazkide bategaz Surarte enpresa sortu nuen. Ni Arratian eta Durangaldean nabil, batez ere.

Zelan hasi zinen hargin?

Delineazio ikasketak amaituta, kasualitatez hargintza eta hormagintza ikastaro baten inguruko kartel bat ikusi ondoren. Arteako Ekomuseoan oinarrizkoa ikasi nuen, eta, gero, Manuel Mateoren harrobira etorri nintzen, harria lantzeko harrobira, Orozketara. Han ikasi nuen harria lantzeko teknika.

Non ikasi zenuen harria zizelkatzen?

Autodidakta naiz. Igorreko Jose Benito eskultorearengana ere joaten nintzen, baina egundo ez nuen harri bat landu beragaz. Abilidadea dut marrazten, eta horrek asko lagundu dit, zizelkatzeko ezinbestekoa da eta. Buztina lantzeko ikastaro batzuk ere egin ditut.

Pazientzia eta denbora behar dira?

Pazientzia handia, bai, batez ere akaberak eskuz egiteko. Nik akabera guztiak eskuz egiten ditut. Badaude, gutxi diren arren, lanak duen benetako balioa ordaintzeko prest daudenak. Horrelakoetan benetan gozatzeko aukera dut, merezi duen arreta eskaintzeko.

Azoketan ere ibilitakoa zara.

Bai, baina badira hamar urte ez noala. Abadiñora baino ez naiz joaten, San Blas egunez. Saskigilea, uztarriak egiten zituena… denok talde bat osatzen genuen, hartu-eman berezia genuen. Horren falta igartzen dut. Gainera, trabak baino ez daude gure lana erakusteko.

Gogoan duzun enkargu bereziren bat?

Askartza Claret eskolak eskaturiko pieza bat, metro bi eta erdiko altuerakoa: gurutze handi bat, ikastetxeko armarria eta lauburu bat zituen. Istripuan hildako mutiko baten gurasoena ere gogoan dut. Dimatik Otxandiora bidean dago eta printze txikia du zizelkatuta, testu bategaz.

Eta gatxena egin zaizuna?

Dimako etxe baterako harrizko burkoa, eskuadra baten modukoa. Erronka handia izan zen harri hura apurtzea, pieza bakarrean. Etarteetako arkuak ipintzea ere erronka handia dira. Esan beharra dut egindako sutondo bakoitza desberdin egiten ahalegindu naizela, sutondoa etxearen bihotza da eta.


'Hezkuntza ekintzaile berritzailea' hitzaldia

Egoitz Etxeandiak egingo dute berba, Zientzia, Teknologia eta Berrikuntza Jardunaldien baitan.


Ongi egiten dugu 2x2 Sorioneku eta urte berri on!

Ongi egiten dugu 2x2 Sorioneku eta urte berri on!

Irulegiko eskuari elkarrizketa egin diogu esklusiban (debekatuta dago Brontzezko Aroaz hitz egitea). Horrekin batera Irulegi Basque Land, Otegiren txoritxoa, faxistak Iruñean, karpa vs kokogaua, BDSM/ARSM eta maiti errimatu dugu.


Bi edukiontzi erre zituzten joan den astean Zumaian

Egurko eta Foronda aldean zeuden bi edukiontzi erre zituzten, eta suhiltzaileek bertaratu behar izan zuten sua itzaltzera.

Suhiltzaileak Egurko aldean erretako edukiontzia itzaltzen. (Baleike.eus) Joan den astean, asteartean eta ostegunean, bi edukiontziri su eman zieten ezezagunek Zumaian. Hain zuzen, Egurko eta Foronda aldean zeuden bi edukiontzi erre zituzten, eta suhiltzaileek bertaratu behar izan zuten sua itzaltzera. Baleike.eus-ek jakinarazi duenez, lekukoen arabera, adingaekoak dira edukiontziei su eman dietenak: "13 eta 16 urte arteko nerabeak". Udaltzaingoa gaia ikertzen ari da.


Ainhoa Eraso: "Gorputzaren bitarteko erlaxatzeko moduak proposatzen dizkigu Noa ipuinak"

"Noa lo egiten ikasten ari da" liburuak praktika gidatu bat eskaintzen digu erlaxatzeko edota lokartzen laguntzeko. Noa urtxintxari lagunek ematen dizkioten lasaitzeko gomendioak irakurri, ikusi eta entzun daitezke lan honetan.

Marta Fábregas Alciturri psikologoa eta yoga irakaslea da lan honen egilea. Ilustrazioak Elena Fábregas Alciturrirenak dira eta euskarazko itzulpena Julene Sagarna Mezorena. Irrintzi Plazan Ainhoa Eraso, ipuin honi ahotsa jarri dionarekin mintzatu gara.

Sinopsia

Egun bateko kanpaldiaren ondoren, Noa urtxintxak ezin du lorik hartu. Lau lagun minei laguntza eskatu die. Horiek entzun egin diote, eta loaldi atsegina izateko dituzten trikimailuak azaldu dizkiote. Aholkuei jarraituz, pausoz pauso erlaxatzen ikasiko du, lo sakonean barneratu arte.

Balioak

Ipuin honek sentiberatasuna eta enpatia transmititzen ditu, behar duenari emozioak kudeatzen laguntzeko. Esker ona eta zintzotasuna ere landuko ditu, laguntza eskatzen eta hartzen ikasteko. Gainera, QR kode bat du egileak gidatutako bertsio praktikoarekin, pausoz pauso erlaxazioaren onurekin konektatzen laguntzeko.


Eskola Txikien Festako egitaraua

Gipuzkoako Eskola Txikien Festa egingo dute bigarrengoz Lizartzan ekainaren 11n. Jarraian, prestatu duten egun eskuorria, egun osoko egitarauarekin eta hainbat informaziorekin.


Ackermannek irabazi du Poloniako Itzuliaren laugarren etapa, eta Higuita kolonbiarrak lider jarraitzen du

Higuitak erorikoa izan du helmugatik 1,7 kilometrora, eta 3 minutu eta 32 segundora helmugaratu da. Hala ere, lidergoari eutsi dio, helmugatik bi kilometro baino gutxiagora erori baita.

Sergio Higuita (BORA) kolonbiarrak lidergoa mantendu du Poloniako Itzulian. Bi kilometro baino gutxiagoren faltan, erorikoa izan du astearteko etapan, eta, horren ondorioz, Pascal Ackermann (UAE) irabazlearengandik 3 minutu eta 32 segundora helmugaratu da.

Erorikoak aurretik eraman ditu lasterketa buruko taldean zihoazen zenbait txirrindulari. Talde horretan zen Pello Bilbao (Bahrain) eta Ackermannen denbora berean helmugaratu da. Hortaz, gernikarrak sailkapen nagusiko bigarren postua mantenduko du.

Sergio Higuita helmugatik 1,7 kilometrora erori da, eta hiru minutu eta erdiko atzerapena izan du. Erorikoa azken bi kilometroetan izan denez, Higuitari etapako irabazlearen denbora bera eman diote, eta horrek liderraren elastiko mantentzeko balio izan dio.

Ackermannek esprintean irabazi du etapa. Lesko eta Sanok arteko 179,4 kilometroak 4 ordu, 21 minutu eta 46 segundoko denboran osatu ditu. Haren atzetik, Jordi Meeus belgikarra (BORA) eta Jonathan Milan italiarra (Bahrain) sartu dira, bigarren eta hirugarren, hurrenez hurren.

Ackermannen bigarren garaipena da 2022an; aurretik, Belgikan ospatu zen Bredene Koksijde klasikoa bere egin zuen. Gainera, bosgarren garaipena du Poloniako Itzulian, 2018an eta 2019an bina etapa irabazi baitzituen.

Pello Bilbao hamabigarren izan da, eta Richard Carapaz (INEOS), hogeigarrena; biak irabazlearen denbora berarekin. Gernikakoa bigarrena da sailkapen nagusian, Higuitarengandik lau segundora, eta hegoamerikarra, seigarren, 10 segundora.

Poloniako Itzuliko bosgarren etapa asteazken honetan jokatuko da, eta 178,1 kilometroko ibilbidea izango du.

4. etapako sailkapena:

1 - ACKERMANN Pascal (UAE) 4:21:46

2 - MEEUS Jordi (BORA) d.b.

3 - MILAN Jonathan (Bahrain) d.b.

4 - HERMANS Quinten (Intermarché) d.b.

5 - KOOIJ Olav (Jumbo-Visma) d.b.

6 - SCARONI Christian (Astana) d.b.

7 - ULISSI Diego (UAE) d.b.

8 - PACHER Quentin (Groupama) d.b.

9 - ANIOLKOWSKI Stanislaw (Poland) d.b.

10 - ARNDT Nikias (DSM) d.b.

SAILKAPEN NAGUSIA:

1 - HIGUITA Sergio (BORA) 19:52:46

2 - BILBAO Pello (Bahrain) +0:04

3 - HERMANS Quinten (Intermarché) +0:06

4 - ULISSI Diego (UAE) +0:10

5 - SOBRERO Matteo (BikeExchange) d.b.

6 - CARAPAZ Richard (INEOS) d.b.

7 - SCHMID Mauro (Quick-Step) d.b.

8 - PACHER Quentin (Groupama) d.b.

9 - GALL Felix (AG2R) d.b.

10 - WILLIAMS Stephen (Bahrain) d.b.


Betiko karta-sortari hordagoa

Karta-sorta tradizionala hankaz gora jarrita, eta hainbat kolektiboren ekarpenari esker, askotariko objektu eta pertsonaiak asmatu dituzte Forniqueer karta-sortan.

Udako bazkalosteko karta-joko amaigabeek itxura berria izango dute aurten. Ohiko ezpata, urre, kopa eta bastoia alde batera, kondoia, usta, hileko-kopa edo artaziak topatuko dituzte kartazaleek. Garazi Beramendik eta Elsa Ullmannek izan dute burutazioa, partida eta partida artean. Monarkia, gerra edo kapitalismoa irudikatzen dituzten kartak atzean utzi, eta Forniqueer izeneko sorta prestatu dute.

Karta-sorta tradizionala hankaz gora jarrita, eta hainbat kolektiboren ekarpenari esker, askotariko objektu eta pertsonaiak asmatu dituzte. "Norberak deskubritu beharko ditu, baina zenbait errealitate omendu nahi izan ditugu, eta gure bizitzan garrantzitsuak izan diren gauzak edo pertsonaia ilustreak ere ekarri nahi izan ditugu", azaldu du Beramendik. Besteak beste, LGTB kolektiboko pertsonaiak, Talka espazio feministari egindako keinua eta ezkutuan gordetako mezuak ere badituzte. Beraien bizitzetan arrazoi askorengatik erreferente izan diren lagunak, herriak, ideiak eta ohiturak omendu nahi dituzte kartekin.

Noiz sortu ziren, ordea, pertsonaia berriak? "Duela urte pila bat Frantzian poker kartekin joko tradizionalean ari ginela, erreginak erregeak baino botere handiagoa izango zuela erabaki genuen lagun artean... Eta, zergatik ez? Orain ere karta-sortari buelta eman nahi izan diogu", gogoratu du Ullmannek. Karta tradizionalak "oso barneratuta" dituztela nabarmendu du Beramendik, besteak beste, aitonetako batek Gasteizko Fournierren lan egiten zuelako, baina "irakurketa dibertigarriak" egiteko aukera ere eman dietela dio: "Oso queerrak izan daitezke zalduna edota txota eta beraien mugimenduak; are gehiago jaietan hezur-haragi ikusten ditugunean".

Eskulana

2018an izan zuten karta-joko alternatiboa egiteko ideia, baina lozorroan izan da orain arte, besteak beste, Covidak bertan behera utzi zuelako kartak ateratzeko Gasteizko Udalak eman zien laguntza. Lehenengo zirriborroa Ullmannek berak egin zuen, eta Xabier Beramendik osatu ditu ilustrazioak.

Hainbat joan-etorriren ostean, azkenik, 400 bat sorta atera dituzte. "Hauek banatu nahi ditugu, eta ondoren beharbada gurea den berredizio askeago bat aterako dugu", azaldu dute. Kartak lortzeko, besteak beste, Instagramen duten kontuaren bitartez –forniqueer– egin daiteke eskaera, eta Gasteizko Alde Zaharreko jaietan ere izango dira. "Garraxiren hurrengo mus txapelketan ikustea guay legoke! ".

Askotariko pertsonaia eta objektuak ditu Forniqueer karta-sortak. / Alea


Hernanik 0-2ko abantailari eutsi nahi dio gaur Zubipen Elgoibarren aurka

Hirugarren mailara igotzeko final laurdenetako itzulerako partidua 16:30etan hasiko da.

Astebeteko atzerapenarekin Hirugarren mailara igotzeko final laurdenetako itzulerako partidua gaur jokatuko da Hernani eta Elgoibarren artean, 16:30etan hasita, Zubipeko futbol zelaian. Hernaniarrak bi goleko abantailarekin irtengo dira zelaira, Mintxetan 0-2 irabazi baitzuten eta alde sendoa da finalerdietara pasatzeko.

Aurreko astean erabaki ziren beste hiru sailkatuak eta Hernani pasaz gero Eibar Urko taldea izango du aurkari finalerdietan. Hori ere joan-itzuliko kanporaketa batean.

Euskal Ligako taldeak Sestaoren aurka bihar du partidua, 17:30etan, eta hernaniarrak faborito dira hiru puntuak lortzeko.

Mundarroko taldeek ere badiztuzte partiduak gaur eta bihar. Garrantzitsuena Gorengo taldeak du Zarkumendegin gaur 16:00etan, Oriokoren aurka. Irabaziz gero hiru lehendabizikoetan geratuko da eta hurrengo fasera pasako dira. Egoera berean dago Hernaniren bigarren taldea. Hemen aurkaria Danena da, bihar 17:00etan.


Aretxabaletako ostalariek 60.000 euroko dirulaguntza jasoko dute Udalarengandik

30 ostalaritza zerbitzuk jasoko dute guztira, "enpleguari eta jarduerari eusten laguntzeko". Establezimenduei, langile autonomoei eta soldatapeko langileei begira emango dira laguntzok. Aretxabaleta maila gorrian sartu da, hortaz, taberna eta jatetxeak 2021 arte itxita egon beharko dira.

Zehazki, 300 euro emango zaizkio establezimendu bakoitzari, eta 600 euro langile autonomo bakoitzeko. Soldatapeko langileen kasuan, azaroko Gizarte Segurantzako kuota ordainduko da, 600 euro gehienez. Datorren urtera begira, terrazen tasa ez dutela kobratuko iragarri du alkateak, eta aurrekontuetan terrazak egokitzeko inbertsioei laguntzeko diru-laguntza lerro bat sartzea aurreikusi du.

Ostalariek ondo baloratu dute Udalak eskainitako laguntza, nahiz eta nahikoa ez direla uste izan. Argi dute ez dela Udalaren ardura euren komertzioak ixtea, Jaurlaritza eta Espainiako gobernuarena baizik. Hala ere, laguntza horiekin negozio txikienak minduago irtengo direlakoan daude.

Ostalariek bete dezakete jada Udalak dirulaguntza jasotzeko bidali dien eskaera-orria. Laguntza horiek berebiziko garrantzia izango dute beraientzat, bihartik aurrera itxi egingo direlako Aretxabaletako taberna eta jatetxeak, asteazkenean azaldu ziren positibo kasuen gorakadagatik. 24 positibo gehiagorekin, 700ndik gorako intzidentzia metatua dauka orain udalerriak, horrek esan nahi du bi aste inguruan oso positibo gutxi eduki beharko dutela ostalaritza ohiko jarduerara itzultzeko.

Gabonak, taberna eta jatetxerik gabe

Hortaz, datorren urterarte herriko establezimenduak ireki ezingo direla aurreikusi du Udalak. Pasa den asteburuko ostalaritzaren berrirekierak gutxi iraun du Aretxabaletan, eta Gabonak taberna eta jatetxeak zapaldu gabe ospatzea beste erremediorik ez da egongo.

Esperantza baino, ziurgabetasuna da orain tabernariek daukaten sentsazioa, 2020an pilatutako zorrak ez direlako 2021ean besterik gabe desagertuko.


“Nortasun handiko herria izan da beti Amasa-Villabona”

Beatriz Unzue Esnaola Amasa-Villabonako alkatea

Konfinamenduaren ostean, herria bizirik mantentzen asmatu du Amasa-Villabonako Udalak. Bertan behera geratu diren Santio jaien bezperatan hartu du hitza Beatriz Unzue alkateak.

Luzea izan da konfinamendua. Zer moduz bizitu duzu?

Goizetik gauera bizitza aldatu zitzaigun, egun guztia etxean igaro beharra... Erabaki asko hartu behar izan genuen korrika eta presaka, inolako informaziorik gabe. Dena itxi behar izan genuen: frontoi, jolas-parke… Bestalde, etxeko sukalderaino sartu zitzaigun guri ere birusa. Aita gaixotu egin zen, eta berrogeialdia bete behar izan nuen. Martxoaren 24tik Aste Santuak igaro arte, hiru astez egon nintzen bakartuta. Ni ondo egonagatik, inpotentzia handia sentitu nuen: etxetik ezin atera, aita ingresatuta, ezin amarengana joan… Egoera zaila izan da, tristea. Hala ere guk konta dezakegu, eta alde horretatik gustura. Baina bestelako kasu asko izan da: Villabonan bertan bi persona joan zaizkigu COVID-19aren ondorioz. Oso garai gogorrak bizitu dituzte haien senitartekoek.

Etxetik aritu naiz udaletxeko lanetan. Telefonoz harremanetan mantendu gara taldekideak, eta lan handia egin dugu.

Konfinamenduaren baitan, boluntario taldea martxan jarri, eta hamaika ekimen bideratu zenuten…

Betidanik esan dugu gure lehentasuna pertsonak direla. Eta oraingo honetan oso garbi erakutsi dugula uste dut. Nolabait herritarrei laguntzen hasi behar genuela pentsatu genuen. Taberna eta jatetxeak itxita zeuzkaten ostalariei, zabor, terraza nahiz urari zegozkien zergak kenduz lagundu genien. Onddo gazte asanbladak bultzatuta sortu genuen boluntario taldea, eta herritar askok eman zuen izena erosketak egin eta banatu, txakurrak pasiatu edo bestelako eginbeharretarako. Etxe barruan, konfinamendu egoera betean geundenean, etxeko txikienei begira zer edo zer egitea ere garrantzitsua iruditu zitzaigun, eta ‘Amavi Erronka’ ekimena jarri genuen martxan. Erantzun bikaina izan zuen, eta asko eskertu ziguten haur nahiz helduek. Gimnasia saioak ere eskaini zituzten herriko hiru gaztek: Gorka Kamio, Jon Amiama eta Oihan Lopetegik. Hainbat bideo egin zuten, etxe barruan izan arren, herritarrak mugiarazteko... Talde lanaren emaitza izan da guztia. Batek ideia bat bota, hurrengoa besteak, eta aurrera egin dugu, guztion borondate onarekin. Trikitilarien kalejirek ere oso harrera ona izan zuten konfinamendu garai gogorrenean. Jota eta Lierni, babes neurriak hartuta, kalez kale ibiltzeko prest azaldu ziren. Kalejira haiek herritarrengan sortu zuten poza jakitera, lehenago hasiko ginen agian.

Ostalariak aipatu dituzu, baina berehala erantzun zenieten merkatarien zailtasunei ere, kontsumo-bonoen kanpaina abian jarriz. Erantzun bikaina izan du ekimen horrek ere…

Badakigu COVID-19aren aurretik ere merkataritza kolpatutako sektorea zela, eta egoera honek ez dio batere lagundu. Merkataritzak ematen dio bizia herriari, eta argi ikusten genuen bultzada eman behar zitzaiola. Herrian ez ezik, Aiztondo bailaran ere zabaldu genuen bono kanpaina, eta erantzun bikaina izan zuen. Bonoak erosteko aukera hilabete osoan zehar eskaintzea pentsatu bagenuen ere, hamabost egunetan agortu ziren. 30.000 euroko diru-lerroa jarri zuen udaletxeak, eta oso pozik gaude izan duen erantzunarekin. Udazken-negu partean beste kanpainaren bat martxan jartzea pentsatzen ari gara.

Herritarren aldetik erantzun borobila, zer esanik ez merkatarien aldetik ere. Esker ona publikoki erakutsi baitzizueten uztailaren 1ean eginiko omenaldian…

Bai, sekulako ezustekoa! Egun hartan bilera hitzartuta genuen Oria merkatari elkarteko kideekin eguerdian, dendak itxitakoan. Oso sorpresa polita eta hunkigarria izan zen. Hitzik gabe geratu ginen. Plazan Xabat Laborde zinegotzia eta biok egon baginen ere, omenaldi hura taldekide guztiontzat izan zen. Halako esker onek indarrez betetzen gaituzte, egiten dugun lanak merezi duela erakutsi, eta lanean aurrera jarraitzeko gogoa pizten digu.

"Kultura behar dugu, eta kultura behar gaitu"

Udal bezala, aurrean ibili zarete kultur ekitaldiak antolatzerakoan ere. Kultur egitarau zabala osatu duzue uztailerako…

Kulturak egoera honetan jasan dituen kalteak ikusita, are eta bultzada handiagoa eman behar zaio orain. Amasa-Villabonan kultur egitarau indartsua eduki dugu beti. Hainbat emanaldi bertan behera geratu zen COVID-19aren ondorioz, eta berriz ere haietako gehienak lotu egin ditugu uztailean zehar edo udazken aldera eskaintzeko. Ez dugu kultura alde batera utziko: guk kutura behar dugun bezala, kulturak ere gu behar gaituelako. Uztaileko egitaraua oso aberatsa dela uste dut. Saiakera handia egin dugu, eta ekimen ugari izango da. Haur eta helduentzako antzezlan eta musika emanaldiez gain, aire libreko zinema berreskuratu dugu, garai bateko ohiturari eutsiz.

Udaletxeko aurrekontuak egokitzera behartu zaituzte egoera honek. Zein aldaketa nagusi aipatuko zenuke?

Gipuzkoako Foru Funtsatik %20 gutxiagoko laguntza jasoko dugu Gipuzkoako udaletxe guztiek. Amasa-Villabonari dagokionez, 854.331,40 euro gutxiago jasoko dugu, guztira 6.000.000 euro pasatxoko aurrekoantuaren baitan. Ondorioz, aurrekontua hartu eta puntuz puntu aztertu genuen alde batera zein asmo utzi erabakitzeko. Argi geneukan beharrik handiena Gizarte Zerbitzuetan zegoela, eta hara bideratu dugu zatirik nagusiena. Badakigu lorategi bat aurten konpon ezin badaiteke itxaron dezakeela, baina pertsonek ezin dute itxaron. Beraz, oso garbi izan dugu Gizarte Zerbitzuetara bideratuko genuela behar zen guztia.

Gainerako herrietako jaiak bezalaxe, bertan behera geratu dira aurtengo Santioak ere. Haatik, hainbat ekintza antolatu duzue uztailaren 25erako. Zein dei luzatuko zenieke herritarrei data berezi hauen atarian?

Normaltasun arraro honetan ezin genuen udaletxe bezala aurreko urteen pareko jairik antolatu, eta jai batzordeak garbi ikusi zuen erabaki hori hartu behar zela. Jaiak bertan behera utzi arren, Santio egunean behintzat ekintzaren bat egitea adostu genuen: goizean umeentzako kale antzerkia, arratsaldean Amak musika taldearen emanaldia, eta gauean helduentzako kale antzerkia. Badakit oso zaila dela, baina jendeari zentzuz jokatzeko eskatu nahi diogu, mesedez. Gogorra da, baina goazen bakoitza gure aldetik jartzera: gure osasuna baita lehentasuna.

Bi dei luzatu nahi ditut: batetik, ez etorri Amasa-Villabonara festa eta parranda egitera, ez baita horrelakorik egongo. Bestetik, jaien ordezko plan alternatiborik ez osatzea eskatzen diegu herritarrei. 10 lagunetik gorako kuadrillatan bildu, eta batetik bestera ibiltzea debekatuta dagoela gogorarazi nahi dugu.

Zein neurri hartuko dira, esaterako, tabernetako ordutegiei dagokionez? Balizko jende pilaketen aurrean?

Tabernariekin bildu, eta festarik izango ez zela jakinarazi genien. Uztailaren 23tik aurrera goizeko 01:00etan itxiko dira tabernak. Hainbat tabernarik erabaki hori bere kabuz hartuta zeukaten aurrez, eta tabernari horiek erakutsitako ardura txalotu egin nahi dugu. Espero dugu herriko tabernari guztiak modu berean jokatzea eta herritarren osasuna lehenestea, norberaren interes ekonomikoen gainetik. Prebentzio neurri horrek sektorean ondorio kaltegarriak sortuko dituela jakitun garen arren, askoz hobea iruditzen zaigu orain neurri hori ezartzea, ondoren, birusaren zabalpena medio, are neurri zorrotzagoak hartu behar izatea baino. Noski, tabernak ixtean, jendea kaleetan taldetan bilduta geratzea saihestu behar da, ez baitugu ezer lortuko tabernak ixtearekin, ondoren jendea kalean pilatzen bada.

Jende pilaketen gaia kudeatzea oso zaila da: esaterako, ezin baititugu gaueko pilaketak kontrolatu. Gazte nahiz heldu, guztiok daukagu festarako gogoa. Baina zentzuz eta arduraz jokatzeko deia luzatu nahi diegu herritarrei.

"Goazen gure aldetik jartzera: osasuna baita lehentasuna"

_____________________

LABURREAN

Zer ikasi duzu Amasa-Villabonako alkate gisa?

Babes eta laguntza handia sentitu dut. Alkate batek, noski, ezin du herria bakarrik aurrera atera. Talde bat gara eta denon artean egin dugu lan hori: taldekide nahiz herrigintza, elkarlanean.

Aldatu al da herriarekiko zure ikuspegia azken urte honetan?

Beti izan naiz kaleko persona, eta hasiera batean kalean egoteko denborarik eza botatzen nuen faltan zertxobait. Gerora lortu dut hori ere, eta herritar gehiagorekin harreman zuzenagoa dut orain: gazteekin bezala, helduekin.

Zein da Amasa-Villabonaren indargunea?

Nortasun handiko herria izan da beti Amasa-Villabona, egoera zailetatik ateratzen jakin duen herria. Agerian geratu da oraingo honetan ere.

Zer lortu nahiko zenuke alkate gisa datozen hiru urte hauetan?

Lehen urtea oso positiboa izan da, eta berdin jarraitu nahiko nuke datozen urteetan ere. Herritarrak herrian geratzea lortu nahiko nuke, haiek baitira herriaren muina. Herritarrik gabe ez dago herririk. Orain arteko bide beretik jarraitu behar dugu aurrera: denok gure aldetik jarriz.

Elkarrizketa osorik irakurgai Aiurri hamaboskariaren 565 zenbakian

-----------------------------------------------------------------------------------------------------

Aiurri aldizkaria harpidedunek soilik jasotzen dute etxean. Harpidedun ez denak kioskoan eros dezake hamaboskaria eskualdeko ondoko saltokietan:

Andoain: Ernaitza eta Stop liburu-dendak.

Amasa-Villabona: Basajaun liburu-denda eta Amasa kafetegia.

Harpidedun egin nahi izanez gero, horretarako aukera zuzena eskaintzen du www.aiurri.eus webguneak, klik bakarrera. Gainerakoan, albiste honen bukaeran ere baduzue Aiurrikide egiteko aukera.


Bruselak Pfizer txertoaren beste 1800 milioi dosi bereganatzeko kontratua onartu du

Kontratuaren arabera, 900 milioi dosi bermaturik daude, eta beste 900 milioi "aukerazkoak" dira, 2021 eta 2023 artean banatzeko, Von der Leyenek iragarri duenez.

Pfizer/BioNTech txertoaren 1800 milioi dosi bereganatzeko kontratua onartu du Europako Batzordeak, Ursula von der Leyen presidenteak gaur jakitera eman duenez.

Kontratuaren arabera, 900 milioi dosi bermaturik daude, eta beste 900 milioi "aukerazkoak" dira, 2021 eta 2023 artean banatzeko, Von der Leyenek Twitter sare sozialean iragarri duenez.

Iragan hilean covid-19aren aurkako injekzioak edo bigarren belaunaldiko txertoak lortzeko elkarrizketak abiatu zituen Europar Batasunak, birusaren mutazioei aurrea hartu nahian.

Pandemiaren aurreneko urtean Batzordeak "lezioak" ikasi dituela azpimarratu zuen Von der Leyenek apirilean. "Immunitatea indartzeko eta luzatzeko" sendagaiak eskuratzeko helburua du kontratuak, birusaren aldaera berriak agertzen baldin badira prest egoteko, esan duenez.

Europako Batzordeak 900 milioi dosi erosteko asmoa zuen, eta beste 900 milioi aukerazkoak izatea. Modu horretan akordioa itxi dute. Era beran, txertoak eta haien osagai guztiak Europar Batasunean ekoitziko dituzte.

Txertaketa "erritmo onean aurrera egiten" ari da, baina Europa "hurrengo etaparen" aurrean prestatu behar da, adierazi du Von der Leyenek bigarren txio batean.

Txerto gehiago eta "balizko aldaeren" tratamendua, baita "umeen eta nerabeen txertaketa" ere, aipatu ditu agintariak.

ARNm teknologiadun txertoen aldeko apustua berretsi du EBk kontratuarekin.

Patenteak

Indiak eta Hegoafrikak covid-19aren aurkako txertoen patenteak liberalizatzea eskatu zuten. AEBek orain proposamena babestu du. EB, aldiz, eskakizuna aztertzeko prest agertu da, baina estatu kideek ez dute oraingoz jarrerarik adostu.

Charles Michel Europako Kontseiluaren presidenteak ziurtatu duenez, koronabirusaren aurkako txertoen patenteak liberalizatzea ez da epe laburrera ekoizpena areagotzeko "konponbide magiko" bat. Zentzu horretan, beste eskualde eta herrialde batzuei esportazioa baimentzeko eskatu die.

Maiatzaren 25eko goi-bileran gaia mahai gainean izango dela iragarri du Michelek, "gai garrantzitsu honen inguruan akordioa lortzeko esfortzu guztiak bultzatzeko asmoz".

INTERESEKOA: Zer ekarriko luke covid-19aren aurkako txertoen patenteak baliogabetzeak?


Azpeitiko Udal Musika Bandaren pasodobleen kontzertua, osorik ikusgai

Pasodobleen kontzertua eskaini zuten atzo gauean Azpeitiko Udal Musika Bandako kideek Unai Frantsesenaren gidaritzapean. Hamahiru piezaz osatutako kontzertua eskaini zuten, eta giro ederra sortu zen. Emanaldia osorik grabatu zuen Erlo Telebistak, eta ikusgai dago dagoeneko.

Iazko etenaren ostean, Azpeitiko Udal Musika Banda plazara itzuli zen atzo data hauetan horren ezaguna den pasodobleen kontzertua eskaintzeko. Emanaldia 21:30ean hasi zen, eta jende ugari bertaratu zen emanaldiaz gozatzera.

Albistea eta agazki bilduma, hemen.